Nilamba: Bible for Matthew

Formatted for Translators

©2022 Wycliffe Associates

Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)

©2017 Wycliffe Associates

Available at <https://bibleineverylanguage.org/translations>

The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at [https://unfoldingword.bible/ult/](https://nam12.safelinks.protection.outlook.com/?url=https%3A%2F%2Funfoldingword.bible%2Fult%2F&data=02%7C01%7Cmarv_lucas%40wycliffeassociates.org%7Cab3b29dbe7fc44554aeb08d8080e8e70%7C7baa11086adb4be299cf00a4872ab1cf%7C0%7C0%7C637268205914531190&sdata=SW2KxVr%2BcxHGAgMpv602NzoYenorfHi9bOs2SNzVpR4%3D&reserved=0).

The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes

©2017 Wycliffe Associates

Available at <https://bibleineverylanguage.org/translations>

The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at <https://unfoldingword.bible/utn>.

The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit <http://creativecommons.org/licenses/by-sa/4.0/>

Below is a human-readable summary of (and not a substitute for) the license.

**You are free to:**

* **Share**— copy and redistribute the material in any medium or format.
* **Adapt**— remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.

**Under the following conditions:**

* **Attribution**— You must attribute the work as follows: “Original work available at <https://BibleInEveryLanguage.org>.” Attribution statements in derivative works should not in any way suggest that we endorse you or your use of this work.
* **ShareAlike**— If you remix, transform, or build upon the material, you must distribute your contributions under the same license as the original.
* **No additional restrictions**— You may not apply legal terms or technological measures that legally restrict others from doing anything the license permits.

**Notices:**

You do not have to comply with the license for elements of the material in the public domain or where your use is permitted by an applicable exception or limitation.

No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.



TOC \o "1-2" \h \z \uRight-click to update field (doing so will insert table of contents).

Page left intentionally blank

## Matthew

Chapter 1
1Kitabu kya ukoo wa Yesu kilisito mwana waki Daudi , mwana waki ibulaimu.2Ibulaimu ali tata waki Isaka ,nu Isaka tata waki Yakobo, nu Yakobo tata waki Yuda niantua akue.3Yuda alii tata waki Pelesi nu Sela kwaki Tmali, Pelesi tata waki Hezeloni nu Heziloni tata waki Lamu.4Lamu ali tata waki Aminadabu, Aminadabu tata waki Nashoni,nu Nashoni tata waki Salimoni,5Salimoni ali tata waki Boazi kwaki Lahabu, Boazi tata waki Obedi kwaki Lutii, Obedi tata wakii Yese,6Yese ali tata wakii mutemi Daudi. Daudi alikulaa tata wakii suleimani kwakii mukiima nuaki Uria.7Suleimani ali tata waki Lehoboamu, Lehoboamu tata wakii Abiya,tata wakii Asa.8Asa ali tata wakii yehoshafati, Yehoshafati tata waki Yolamu, nu Yolamu , tatawaki Uzia.9Uzia ali tata waki Yosamu, Yosamu tata wkii Ahazi ttata wakii Hezekia.10Hezekia ali tata wakii Manase tata waki Amoni nu Amoni tata wakii Yosia .11Yosia alii tata wakii Yekonia nu anunaa akue imatungo makusolua kuyukaa ku Babeli.12Ni pembele kina nusolua kuyenda ku Babeli, Yekonia alikula tata waki Shatieli alii kukuu wakue nu Zelubabu.13Zelubabeli alii tata waki Abiudi, Abiudi tata waki Eliakimu, nu Eliakimu tata waki Azoli.14Azoli alii tata waki Zadoki, Zadoki tata waki Akimu , nu Akimu tata waki Eliudi.15Eliudi ali tata waki Elieza, Elieza tata waki Matani nu Matani tata waki Yakobo.16Yakobo alii tata waki Yusupu mugosha waki Maliamu, unuaso uyoo u Yesu alimulelue,nukuitagua kilisito17.Uulelua tulu kupuna uu Ibulaimu mpakaa uu Daudi alii ulelua kyumi na inii, kupuna uu uu Daudi mpakaa kusholua kuyenda ku Babeli ulelua kyumi na inii , nu kupunnna kusholua kuyenda ku Babeli mpakaa kilisito ulelua kyumi na inii.18Kulelua kwaki Yesu alii itii. unina uu Maliamu,alimuligiugue nu Yusupu , kangi alikiliatagane, nuigela kina utite ndaa kuusumi waki muau mwelu.19Mugosha wakue u Yusupu, alii muntu wakulukulu sikalutakile kukumukolia nsoni mumazala. Nulamula kuyimia uwiligia wakue ninduyo kiunkunkuu.20Kinalushiiga kyanya mumantu igaa, Malaika waki shekulu numupunila mundoti nuuga Yusupu mwana waki Daudi , ulekiopoka kukumusola u Maliamu zii musungu wakoo, kunsooko indaa nutite yausumi waki muau mwelu .21Ukakitunguila mwana wakigosha ukakumuita lina lyakue Yesu, kundogolelio ukakiaguna antu akue ni milandu yao.22Tulu igaa nalimapunile kukaminkiligua ikyo nalikitambulue nu shekulu kunzila nya mloti nukuuga23Laa, munanso nakili watonue ukikenka ndaa nu kulela mwana waki kigosha, nu ikakumuita lina lyaki Manueli- indogolelio yakue , Mukungule pamui nindishee.24Yosepu nulaila kupuna mundolo nu kutendaa kina u Malaika waki shekulu nalumulagilie numusola zii musungu wakue.25Angaiyo, sikalugonilie nnduyo mpaka kinalii witungulile mwana wakigosha numwita lina lyakue Yesu.

Chapter 2
1Pembele uYesu kinanutula walelagua ku Bethelehemu nya Uyahudi kuntondo zaki mutemi helode , antu asomi kupuna kukilima nya kulii aliapikile ku Yelusalemu nauga2,Ukolii pii umwene namulelue mutemi wa Ayahudi . alikwamiona insonda yakue kukilima nindishe kuwizile kukumukulya.3Tungo mutemi helode kina nwigia igaa aluswetile, nii Yelusalemu tulu palumui ninduyo.4Helode nuailingila akulu amakuhani tulu niandikii aantu , mwene nuakolia ,kilisito ukilelua pii ,5Namuila,ku Beselehemu nya Uyahudi ,kunsooko yui iyo aliyandikue nu muloti,6Nindue Beselehemu , kunsii nya Yuda ,sika munino mumiongoni mwa atongeli aaYuda , kunsooko kupuna kumwako ukiiza mutemi nukakiadima antu anee aa Islaeli.7Iyoou helode nuaita iasomi ioo unkunku nu kukiakolia matungo kii insondo kinaliigiile.8Nuatuma ku Beselehemu,nuiuga lendii kisakisa mumudume umwana namulelue.imatungo kinamukakumuona , ndetelii impola ninene gua nsuume kuiza9Pembele kinatula amwigagia umutemi , nalongoleka numusinzo waoo, ni nsonda iyo naliamionie kukilima nyatongela mpakaa pakyanya paluandi umwana nalimulelue kinawilii.10Tungo kinaliamionie insonda ,nailoa ku ulumbi ukulu zigi.11Naingila munumba nukukuuonw umwana namulelue nu Maliamu unina wakue. namutungamila nu kukumukulia.natungula ilindo yaoo nukukumupunilia shongelio lya zahabu, uvumba,ni manemane.12Mukugile nualanga mundoti alekishoka kwaki helode, iyoo nalega kushoka kunsii yao kunzila nyingii.13Pmbele kina natula alegaa,malaika waki shekulu numupunila uYosepu mundoti nu kuuga ,uuka,musolee umwmana nu nina wakue mumankile ku Misili. sagii kuko mpakaa kinanikakumuila , kunsooko Helode ukumuduma umwana wamulimansilie14Utiku uoo u Yosepu nulaila nukukumusola umwana nu ninaa wakue nkumankila kumisili.15Nwikalaa kuko mpakaa u Helode kinanukia .ikii nakikaminkilia ikyo ushekulu naliwakitambula kukyilila ku muloti,kupuna ku misili namwita mwana wane.16Kangi u Helode kinanuona kina wamelagua niantu naasomi , nutaka zizgi. nulagilia kuyulagua kwia anaa tulu akigosha naliili ku Beselehemu ni tulu kuluandi luaso naliatite ilika lya miakaa ibilii ni pansi yakue kuliganila ni matungo naliwahakikisagia nkankana kupuna kwia antu ioo nasomi.17Papo nalukaminkiligua ulukani uloo nalilutambulue kumulomo waki muloti u Yelemia.18Lulii nalugika ku lamah,suka,nu maombolezo makulu, Laheli nukialila iana akue, kangi nusita kupumbuligua kunsooko akutilii kankii.19Helode kinanukia, laa malaika waki shekulu numupunila Yosepu mundoti uko ku Misili nu kuuga,20Ukaa musole umwana nu ninaa wakue,muende kunsii nya Islaeli kundogolelyo naliiduma uupanga wamwana wakia.21Yosepu nuuka, numusola umwana palumui nu ninaa wakue, naiza kunsii nya Islaeli.22Ilagua kinanuigia u Alikelau alii mutemi mu Yuda paluandi paki tata wakue u Helode, aliopokile kuyuka kwaso. pembele kina mukungile nuatula wamulanga mundoti,nulega nuenda kumukoa wa Galilaya.23nuenda kikala kukisali nakyukuitagua Nazaleti. ilii nalikaminkilya ikyo nakyakondi tambulua kunzila nya alotii, kina ukiyitwa Munazaleti.

Chapter 3
1Ku ntondo izo u Yohana mubatizia nuiza nutanantia mushaka lya Yuda nukuuga,2leki milandu kundogolelyo utemi wa kugulu wapipika.3Kundogolelyo uyu wayu nalimutambulue nu mulotii u Isaya nuuga ,lulii lwa muntu nuyita kupuna kubalanguu,ikii izaa inzila nyaki shekulu,gololii makilo makue.4Papo Yohana alujalileinzowa zangamia nu mugila wa ndili mukiino kyakue.5India zakue ali mpandi nu ukii mushaka. kangi Yelusalemu, Yuda tulu,nuluandi tulu nalilupilimilie mumongo wa Yolodani naenda kumuakue.6Aliibatizigua ninduyo mumongo wa Yolodani kunu ileka imilandu yaoo.7Kina nuaona ingii amafalisayo ni masadukuyo ijle kumwakue kubatisigua ,nuaila , Inye ulelua wa nzoka nautite isumu wani numulangile kumanka ikuo nalijile.8Lelii inkalii nazijipile uulekka milandu.9Namulekishiga nu kukilikitilya mumiani,kutite u Ibulaimu kina tata witu. kunsooko nukumuila mukungile usumile kukumuukilya u Ibulaimu iana kangi kupuna mumague igaa.10Yakondaa impopo kuyikua mumulii wikota. kululo kilii kota nasikalilela inkalii nanzizaa likitemua nukutagua mumoto.11Nukumubatishia kumazi kuulegelio wa milandu. umwene upolokile pembele yane ingii mukulu kuleka inee sikanishuma kukenka ilatu yakue. umwene ukakumubatishia ku muau mwelu nu kumoto.12Nipyetelo lyakue lyili mumukono wakue kuyogia uwandaa wakue nukuilinga ingano yakue mushagii. ilagua ukishonsa imakapi kumoto nasika udibaa.13Kangi u Yesu nuiza kupuna ku Galilaya mpakaa kumongo wayolodani kubatisigua nu Yohana.14U Yohana nutaka kukumugilia nuuga, inee nsiilye kubatisigua nu nduwe, niduwe uiza kumwane.15Yesu nushokelya nuuga ngombilie itule itii ino, kululo iyo yikujipile kutimiilya ihaki tulu.Yohana numgombia.16Pembele kina nutua wabatisagigua , Papo Yesu nupuna mumzii, laa,igulu ligulika kumuakue. Numuona umuau mwelu utima ku mpyani ya nkunda nukutulya mukyanya yakue.17Laa, lulii nalupuna kugulu naluuga , uyu ingii mwana wane nanumulogilue. nanumulogeligue zigi nunduyo.

Chapter 4
1Kangi u Yesu nutongelua nu muau mpakaa kubalangu wagemue munaubii.2Kinali ufungile kuntondo makumi manii munsii nu utiku nuligia nzala.3Mugemi nuiza nu kukumuila , kina uwe wiimwana waki mukungile , maile imague igaamatule mukate.4U Yesu nmushokelya nukukumuila , yandikue , muntu sikakikala kumikate ing'ene. ilagua kukila lukani nalupuna kumulomo waki mukungile.5Kangi umunaubii numutwala kunsii nanzelu numuika paluandi pa kyanya zigi pi jengwa lya witekelo,6nukumuila, kina uwe wii mwana waki mukungile, iputie pansi, kundogolelyo yandikue ,ukilagililya malaika akue azee akuanunkule,kangi ikakukunansula kumikono yaoo, ulekikumpa umugulu wakoo mugue.7Yesu numuilaa, kangi yandikue, ulekekumugema ushekulu mukungile wako,8Kangi umunaubii numusola numutwala luandi lwakukyanya nangulu numulagila utemi tulu zaunkumbigulu nu uuza tulu waso.9Numuila, nikakukupela intu tulu iii anguntungamile nukunkulia.10Kangi Yesu numuilaa, lenda luako upunee ipaa, munaibii, kundogolelyo yandikue, yukujipile kukumukulia shekulu mukungile wako, umutumikiee mwene ung'ene.11Iyo umunaubii numuleka,laa maaika naaza namutumikilaa.12Iyo Yesu nuigia kina Yohana waguilagua , nulega mpakaa ku Galilaya.13Nuleaga ku Nazaleti nuenda nukala ku Kapelanaumu, nyilii kumpelompelo nya bahali nya Galilaya, mumumpaka wa nandi za Zabuloni nu Naftali.14Iyii alipunile kukaminkilia ikyoo nalikilikitigue nu muloti Isaya,15Mukisali kya Zabuloni ni kisali kya ki Naftali , kuyukila ku bahali , tyumbi lya Yolodani,Galilaya nya nsii.16Antu naliikalile mukiiti auona uwelu ukulu, nindio naliikalile munandi nu mulule wankia,kyanya yaouwelu waaelelya.17Kupunila imatungo maso Yesu nuandia kutanantia nu kuuga , ungamii, kundogolelyo utemi wakugulu wapiipika.18Kinalugenda mumpelompelo mubahali nya Galilaya nuaona antua abili,Simoni naukuitagua Petelo,nu Andelea mununa wakue , naitega inyavu mubahali, kunsooko alikula azua nsiii.19Yesu nuaila,nzui munduume, nikakumutenda mutule mwazui aantu.20Papo nazileka inyavu zao namutiata.21Nu Yesu kinali ulongolekile kupuna paso nuaona antua abili ingii,Yakobo mwana waki Zebedayo ,nu Yohana nu mununa wakue. aliili mumutumbwi palumui nu Zebedayo tata wao naituma inyavu zao Nuaita,22Papo naleka umutumbwi nu tata waoo nindio namutiata.23Yesu nuenda piipi ku Galilaya tulu,numania muwitekelo wao,nutanantia impola zautemi , nu kamia kilaa uluile mwiantu.24Impola zakue nazishapatila pa Silia tulu, niantu naaleta kumwekuaioo tulu naliakulualaa, natite uluile wisiasianu uwaii, naliatite imapepo ,niagua nkolo ninaliapolile. Yesu nuakamia.25Ilundo kyulu lya antu nalilyumutiatile kupuna ku Galilaya ,ku Dekapoli, nu Yelusalemu nu Uyahudi nu kupuna ityumbi lya Yolodani.

Chapter 5
1Yesu kinanuuona umwilundo,nulega kuyukilaa kumulima. kinalukalile pansii, amanigua akue naiza kumwakue.2Nukunukula ikilakala kyakue nuamania,nuuga,3Bau ioo naatuka ankolo kundogolelyo yakue utemi wakugulu ingii wao.4Bau ioo naaupiina, kundogolelyo ikipoleligua.5Bau napolelu,kundogolelyo yakue ikishalaa insii.6Bau natite inzala ni noota nya hakii, indogolelyo aso ikakikutigua.7Bau nasamili indoolelyo aso ikiligia kinishungu.8Bau amoo welu indogolelyo yakue ikakumuona umukungile.9Bau naakininkania, indogolelyo yakue ikiyitua anaa aki mukugile.10Bau ioo naiagigua kunsooko nya hakii indogolelyo yakue utemi wakugulu ingii waoo.11Bau inyee anga antu naikakumutuka nukukumwagia , auu kuuga kilaa nibii kumyanii kuulongo kunsooko yane.12lumbii nukukiloa, indogolelyo yakue isawabu yanii nkulu kukyanya kugulu. kunsooko iti yoi antu naliaagilie ialotii naliikalile kyilii yanii.13Inyee ingii mulenge waunkumbigulu. ipagua kina umulenge ulimilie uunonu wakue , ikshumika mbii kutyendeka uzaa kankii. Tilii sikaishuma kutula nziza kukintu kyingi tulukyensi kankaii, ipaa kutagua kunzii nukutilauta nimigulu ya antu.14Inyee ingii welu waunkumbigulu. kisali nakizengue kyanya yamulima sikaukipisa.15Iantu sikaakuakilagia intala nukyika pansi yakikapuu, balimukinala, ndio yelie tulu nakooli mukatii munumba.16Leka welu wani welie ntongela yaantu kunamuna kina alae imatendo manii maza nukukumukulia tata wani unilii kugulu.17Mulekishiga nizile kuyonona ishalia walaa ialoti. sikanizilee kuyonona ilaa kukaminkilia.18Kukulukuluu nukumuila kina mpakaa igulu nu unkumbigulu tulu ukile aaa iyodi imui walaa inukuta imuii nya shalia iklegigua mushalia mpakaa paso kilaikintu kinakikitula kyasilaa kukaminkiligua.19Iyoo tuluwensi nukiuna ilagilyo nininoo katia malagilyo igaa nu kukiamania ingii kutendaa yaso ukiyitua munino kuutemi wakugulu. ilatulu wensi nuziambile nukukuzimania ukiyitua mukulu muutemi wakugulu.20Kundogolelyo nukumuilaa ihaki yani angilekikyikila ihaki nya andikii ni mafalisayo , kunamuna yensi sikamukiingila muutemi wakugulu.21Mwategela aliilikitigue kalii kina, wensi nukuulaga wilii muatalii nya uukumilua.22Ilagua nukumuila wensi numusukilue umutnua wakue ukitula muatalii nya uukumilua. nu wensi nukummuila umntua wakue kina uwe ingii muntu nashufaile,ukitula muatalii ibalaza. Na wensi nukuuga uwe umulele ukitula muatlii nya moto wa kujeha23Iyoo kina upunia ishongelyo lyako muwitekeli ujukile kina umuntua wako utite lukani luensi kumwako,24Lilekee ishongelyo ntongela nya witekeli , uambe inzila yako. ilingii kuandia nu muntua wako,papo ushoke upunie ishongelyo lyako.25Ilingi nu mwitakya wako kuukau,imwi palumui ninduyo munzila kuyukila kumahakama, mwitakya wako usumilee kukuleka mumikono yakiakimu , nu akimu wakuleke mumikono nya agalimanga. ninduwe ukitangua mugyeleza.26Suili nukumuila , kamwii sikuyikua hulu mpakaa ulipeee impia nya mpelo nya matundu nudaigua.27Mwigilye itambulue kina ulekizini.28Ilagua nukumuilaa wensi nukumulaa musungu kunsulaa watulaa wazinii ninduyo munkolo yakue.29Nikina iliso lyako lya kundilo lyukukusakya kukumpa, likulee ulitagee kulii ninduwe . kunsooko bau kiungoo kimui mumwili wako kyononeka kulyeka mwili wensi kutagua kujehanamu.30Nikina umukono wako wakundilo ukukusakya ukumpe , uteme kangi uutagee kulii ninduwe.indogolelyo bau kiungo kimui mwili wako kulyeka mwiliwensi kutagua kujehanamu31Ilikitigue piia,wensi nukumuingaa umusungu wakue, nuamupelee ihati nya talaka.'32Ilagua inee nukumuila , wensi nukumuleka musungu wakue, anangakina sika kunsooko ya ukosi, ukumtenda kutula mukosi, Nawensi nukumutolaa kina wapegagua italaka ukumutenda mukosi.33Kangi, mwigulagia aliitambulue kuio akalii, mulekila kuulongo,ipa twalii iilapo yani kwaki shekulu .34Ilagua nukumuila ,mulekilapa anga nainino,anga kugulu , kunsooko ingii utemi waki mukungile.35anga kuunkumbigulu indogolelyo ingii luandi luakuyiika itengu lyakutilatilya nsambatilyo zakue, anga ku Yelusalemu,indogolelyo ingii kisali kyaki mutemi mukulu.36Walaa ulekilapa kwakutue lyako, sikushuuma kutendaa ulutumbi lumi kutula luelu hau lwiluu.37Itii inkani zitule , ee,ee,aa,aa. kunsooko namakilikilile maso mapunile kwaki uyo umuolu.38Mwigilie ilikitigue kina ,liso ku liso, ni lino ku lino.39Ilagua inee nukumuila , mulekekishinda nu muntu namuolu, ilagua muntu angawakukue ikunda lya kundilo mupilulilye nilia gaa.404142Nakina wensi utakile kuyuka nunduwe kumahakama kangi wakulegelya inkanzo yako,mulekele nijoho lyako gaa. Nawensi nukukukankanika kuyuka ninduyo imaili mui,longola ninduyo imailli zibilii. Kuwensi nukukulompa mpelee, kangi ulekekukumwipona wensi nukusiilye kukukopa.43mwigilye ilikitigue , umulogue umunapiipi wako, naumusukilue umubii wako.44Inee nukumuila alogui iabii anii, alompelii nakumukulagia45,Kuiti mutule anaa aki tata wani nuili kugulu. kunsooko utenda impasu imilike kuabii ninaaza, nukuakulia imbulaaolu nina azaa.46Kina mwalogue namulogilue inyee, muligya sawabu kii,kwani niapunia ushulu sikaakutenda yaso.47Nakina muaugie iantua anii duu muligya yanii kukyila iia. mbii iantu ansii sikakutenda iyoiyo.48Kululo yumujipiile kina tata wani nuakugulu namukaminkili.

Chapter 6
1Ambii kulekitenda intendo zahakii ntongela ya antu itii kukilagiila, yngii sikakaukiligia sawabu kupuna kwaki tata nuili kugulu.2Iyoo gua kinupunia lekikua ulupembe nukukikumazukya uwe kina akinilii naakutenda mukintengeli numutaa, itii antu aakulye. kulukulu nukumuila , mwatula mwasingila sawabu yao.3Ilagua uwe kina upunia , mukono wako wa kunkigi ulekilinga nakitendwa nu mukono wakundilo.4Kuitii zawadi yako ipunigua kuunkunku. Iyoo tata wao nukuona muunkunku ukukupelaa awabu yako.5Nikina ulompa, ulekitula kina akinili. kunsooko amulogilue kuyimika nukulompa mukintengeli nu kumpelo zamumitaa, kuitii antu aalae.kulukulu nukumuila, asingila sawabu yao .6Ilagua uwe, kinulompa ingilaa mukyumba. gyalila umulango, ulompe kwaki tata wako nuili kuunkunku.Iyootata wako nukuona muunkunku ukakukupela sawabu yako.7Nikina ulompa ulekishokela shokela inkani nangila kandogolelyo kina ianansii naakutenda, kunsooko iakinili anangaigye kunsooko yankani ningii natambula.8Kululo, ulekitula kina enee, kunsooko tata wako ulingile nusiilye, anga kyili ulompe kumwakue.9Iyoo gua lompa itii; tata witu nukoli kugulu, lina lyako lyeligue.10Utemi wako wizee , ulowa utendekee ipa pinaunkumbigulukina kwaso kugulu.11Upeele nantende india ziitu zakila ntondo.12ukusamile imilandu yetu, kina ishee nakuasamila nakutyulilye.13Kangi ulekekukutula mumagemua, iyogua ukuputye kupuna kwaki uyoo namuolu.14Anga mwasamile antu utyulia wao, tata wako nuili kugulu gaa ukakumusamila utyulia wao,15Ilagua anga muleke kukiasamila utyulia wao, tata wani sikakumusamila utyulia wani.16Kukyilila tulu, kina ufugile ulekilgila ikyelu lya usungu kina akinilii nakutendaa, nakunzaa imakelu mao kuitii antu amanee afungile. kulukulu nukukuila, asingilaa sawabu yao.17Ilagua uwe kina ufungile, ikuye makuta mute lyako wogyee nusiu wako. Iyaso sikayikakukulagila ntongela ya antu kina ufungile,18Iyo ikitula kwaki tata wako nuili muunkunkuu. Nu tata wako nukuona muunkunkuu, ukakukupela sawabu yako.19Uleke kiikilya ikilindo kyako uwe ipa pinaunkumbigulu, kini nondo ni kutu zukonona,niasambo akuuna nu kuia.20Badala yakue iikilyeikilindo kyako uwe kugulu kuiti inondo wala ikutu sikaishuma kuyonona , ni asambo sikaishuma kuuna nukuia.21Kunsooko ikilindo kyako kinakyili , nu moo wako ukitula papo gaa.22Liso ingii ntala yamwili.Kululo ,anga liso lyako pyanga, mwili tulu ukakijuligwa nuwelu.23Ilagua anga liso bii, umwili wako tulu ujuile kitii pii. kululo anga uwelu naukoli mukatii yako ingii kitii,kitii kikulu kungele kii.24Kutilii nunumui nusumile kukutumikila ashekulu abilii, kunsooko ukakumusukilua umui nukukumulogua umua, anga sikayio ukakipunia kumui nukukumumela umua sikamusumile kukumutumikila umukungile ninsao.25Kululo ,nukumuila mukitula wisinsili kuukalii wakoo, kina ukilia yanii anga ukukikopa yani , anga mwili wakoo ,ukijala yani. mbiii uukalii sikukilikila india nu mwili kukilikilia iijalo.26Lai inoni nazikoli kukyanya. sikakupandila nukuyimbula nasikuingila nukutunza mushagi,utata wani kugulu ukialisagia aso. mbii inye sikamwasamani kukilikila inzene.27Wani katia inyee kwakukizuga usumile kuyongelya izilaa kuupanga waukalii wakue.28Niki mutula nu woawoa kuijalo Siiga imaua mumigunda , kinamakukulaa . sikamakituma kamulimo kangi sikamasumile kijalia.29Kilii nukumuilaa , anga usulemani muuwelu wakue tulu sikalimujalue kina umui waigaa.30Itula umukungile ukimajalia imasanzi mumigunda namukwima lutondo lumui nu mudau mitagua mumoto , mbii kungele kii ukakumujalia inyee, inyee namwausili unino.31Kululo mulekitula nu woawoa nukuyuga , kukilia yanii, anga kukikopa yani , nakangi kukijala ntiila kii.32aKunsooko insii iduma mantu igaa,nu tata wani nua kugulu ulingile kina musiilye maso33Ilagua kuandia udumii utemi wakue ni haki yakue nimaso tulu ukiambigua uwe,34Kunsooko mudau ikakiagila nzene, kila lutondo lukondile ktula nulwago luakue lung;ene.

Chapter 7
1ulekihukumu, nunduwe ulekizihukumilua .2Kuhumu nupunia , nunduwe ukihukumilua. nikipimoo nupimila nunduwe duu ukipimilua kikyokikyo.3Nikwanikii ukukilaa ikipande kikyota nakyilii muliso lya muntua wako,4Kunu sikulingile ikipande kigogo nalikolii muliso lyako. Ushuma mbii kutambula kumuntua wako , lindila nukupunilye ikipande nakyilii muliso lyako , kun ikipande kigogo kyilii muliso lyako.5Umupilikii uwee, kuandia legia igogo nalikoli muliso ,papo kinaukishuuma kuyona izaa nukilegia ikipande kikyota nakyilii muliso lya muntua wako.6Leka kuzipela imbua nakyelupee , kangii uleke kukuzigumila inguluma ilulu ntongela yaoo. angasikaiyo ikakiiyonona nukuitilata namigulu, nikangi ukakukupilukilya uwe nukukulalula ipande ipande.7Lompa nunduwe ukipegua. Duma nunduwe ukiligia. kua ihodi, nunduwe ukiduguilua.8Nukuwensi nulompa, ukupokela .Nukuwensi nukuduma ukuligagia. nu kumuntu nukukua ihodi ukiduguilua9. Itii kuna muntu katia yani umwana wakue umulompile ikipande kya mukate ukakumupela igue.10Itii anga wamulompe nsii , numwene ukakumupela ninzoka.11Kululo , inyee namwaolu mumanile kukiapela iana anii insailo nanzizaa, mbii ngele kii kukyila tata nuili kugulu ukakumupela intu izaa ioo nakumulompa mwene.12Kunsooko nyaso, kinutakile kutendelua kintu kyensi niantu ingii , nunduwe gaa yukujipile kukiatendela iyoiyo nindio. kunsooko nyaso ingii shalia nyaaloti.13Ingilii kukyilila mumulango naunino . kunsooko umulango ugalii ninzilaa nangalii nitongelile kuonani, akolii antu ingii naikilila inzilaa nyaso.14Umulango nauniginigi, umulango nauniginigi ni nzilaa intongelile kuupanga niakyii naasumile kuyonaa.15Mwinegee nialoti aulongo ,naijilee ajalile ndilii yankolo, ilagua ingii amulula atakii.16Kunkalii zao mukakiamana . mbii antu asumile kuyimbula muigia, anga mukota mumbeu nya mubaluti.17Kunamuna nyaso, kilikota nalizaa lyukuliela nkalii nzizaa, ilagua ikkyota nibii lyukulela nkalii nambii.18Ikyota nalizaa sikalisumile kulela inkalii nambii , wala ikyota nibii sikalisumile kulela inkali nanziza.19Kilikyota nasikalilela inkalii nanzizaa ukitemua nukutagua mumoto.20Kuiyo gua,ukakiamana kupunila kunkalii zaoo.21Sikakila muntu nukumbuila inee,shekulu,shekulu, ukiingila muutemi kugulu, ilauyoo nung'ene nukutendaa uulowa waki tata wane nuili kugulu.22Antu ingii ikimbuila lutondo luaso , shekulu, shekulu, sikalikupunilie uuloti kulina lyako, sikalikupunile imapepo kulina lyako, nukulina lyako alikuendile matendo mingii makulu.23Papo nikakumuila yelu , sikalinumumanile inyee, legii kumwane, inyee namukutendaa namabii.24Kululo, kila umui nukuigagia inkanii zane nukuntegelaa ukakimpyana numuntu nutite ihekima naluzengile inumba yakue kyanya igue.25Mbula nikua , imafuliko namaza, ninzegaa nyizaa nimikua inumba nyaso, ilagua sikanisuma kugua pansi, kunsooko alinzengwe mukyanya igue.26Kila muntu nukutegela ulukani lwane waleke kuliamba , ukakimpyanigua numuntu namunaulu naluzengile inumba yakue mukyanya ya munsanga.27Mbula nyizaa, ninzegaa nyizaa nukukumikua inumba nyaso. nigua nuononeki wakue naukaminkilaa.28Namapika imatungo uYesu nukondia kutambula inkani izii, umwilundo waantu nakulilua nuumania wakue.29Kululo aliwamanilie kina muntu namutemi , nasikakina andikii aoo.

Chapter 8
1Imatungo Yesu kinaninutima pansi kupuna kumulima, ilundo kyulu nalyumutiata.2Laa, munaukoma nuizaa nukukyulia ntongela yakue, nuugaa shekulu kina wakondaa usumile kuntenda ntule numwelu.3Yesu nugolola umukono wakue nukukumugusa , nuugaa nakondaa. utule umwelu. papo papo nueligua uukoma wakue.4Yesu numuilaa, Laa kina ulekitambula kumuntu wensi . amba inzila yako,wilagile uwe kwaki kuhani naupunie insailo u Musa nalulagilie, kuushuuda kumwao.5Imatungo Yesu kinanupika kukapelnaumu, ujemedali nuiza kumwakue numukolia6nuugaa, mwitumi wane ugonile munumba wapolaa nuuwai kukulilua.7Yesu nuaila, nikiiza nukukumukamia.8Ujemedali nushokelia nukukumuila, shekulu inee sikanasamani hata wize nukuingila mukati mumwene, tambula lukani du numwitumi wane ukikamigua .9Kululo inee gaa nimuntu nantite usumii, nantite agalimanga naili pansi yane. naniuga kwaki uyu Lenda ukuendaa, nukumua nzuu numwene ukuiza , nukwaki mwitumi wane , tendaiti , nu mwene ukutendaa iyo.10Imatungo u Yesu kinanuigia igaa, nukulilua nukukiaila ioo naliamutiatile, kulukulu nukumuila kilimone muntu nuausuili kina uyu mu Islaeli.11Nukumuila, ingii ikiiza kupuna kukilima nu kumweli , ikakikalamumeza palumui nu Ablahamu , Isaka, nu Yakobo, muutemi wakugulu.12Ilagua iana autemi ikitagua mukiiti kunzii iyo ikitula suka unkushia mino.13Yesu numuila ujemedali , lenda, kinaiyo nuasuila , naitendeke iyo kumweko. numwitumi nukamigua itungo lilo.14Imatungo kina u Yesu nupika kunumba nyakii Petelo numuona umukui wakue namusungu nu Petelo aligonile namuluile ihoma.15Yesu numugusa mukono wakue, nihoma nyumulekela . kangi nuuka nuikumukendegela.16Kina naipika mpindi, antu ingii naatawalue nipepo . Nuainga pepo ni ndio nalialuile nuakamia.17Kuitii namatiimila igoo nalimakondi tambulua nu Isaya muloti. umwene mukola alusolile uuluile witu nukenka nuukia witu.18Kangi u Yesu kinanuona ilundo lyumuilimililye , nupunia ulingia wakuuka uupande wingii waku Bahali nya Galilaya.19Kangi umwandiki nuiza kumwakue nukukumuila ,mwalimu, nikakukutiata pensi kinaukiyukaa.20Yesu numuila , Amulula atiite imakombo, ni noni zakukyanya zitiite iitii, Ilagua umwana waki Adamu mugila kaluandi lua kugonia itue lyakue.21Mumanigua mua numuilaa, Shekulu ndekele kuandia nendee kumuika utata wane .22U Yesu numuilaa ntiate , alekee iakii aike akii aoo.23Yesu kinanuigila mumutumbwi, amanigua akue namutiata mumutumbwi.24Laa, niuka nzega nkulu mubahali, ngele nyamutumbwi naukunukilua nimawimbi, Lakini u Yesu alugonile.25Amanigua naaza kumwakue nukukumulailya naiuga Shekulu, kugune ishee, kwakiyukila kukia.26Yesu nuaila, niki muyopoka , inyee namwausili unino. Iyo nulaila nukukumikenela inzega ni bahali.27Agosha naambua nuuknguali nauga uyu muntu kii ninzega ni bahali yamutegela umwene.28Imatungo u Yesu kinanutula wazaa uluandi lua lwa nsii nya Magadala, agosha abili naambue ni pepo aliataganile nunduyo. aliapunilie kuibiila nikangi aliatite munomozigi, ngele kina kutilii kamunamusinzo nalujilishuma kukyila inzila nyaso.29Laa,naitunta induli nu kuuga , kutite kyani kya kutendaa kumwako, mwana waki mukungile.30Ino idale kyulu alilidiima , sikalikuli zigi nikina aliili,31Pepo nalongoleka kulyalamika kwaki Yesu nu kuuga . kina ukakukukankanika kupuna , kutwalee kudale lya nguluma.32Yesu nuaila , longoli, pepo naapuna nukyuka kunguluma. Laa idale tulu nalitima kupuna kumulima kutimilaa kubahali tulu nalipikila mumazii.33Agosha naidiima inguluma naamanka. Kina naenda kukisalii natambula kila ikintu. nalikipunile kua agosha naliambue nimapepo.34Laa ikisali kyensi nakyiza kutagana nu Yesu. kina namuona , namulompa walege mukisali kyao.

Chapter 9
1Yesu nuingila muboti , nupuuta nukupika kukisalii kinalukikala.2Laa, namuletela muntu nalupolile mugonigue mugodolo, kinanuona uusuili wao, Yesu numuila muntu nupolile , mwana wane, utule nu ulumbi , milandu yako yasamilagua.3Laa,akyii amwalimu nia anashalia naitambuila ene ku ene , muntu uyu wakufulu''4Yesu nulingaa imasiigo mao nuuga , niki mushiiga namaolu munkolo zanii.5Nakyii nakipepele kuyuga , milandu yako yasamilagua anga kuyuga ,imika ugendee.6Mulinge kina mwan waki Adamu utite uusumi wakusamila milandu....'' alutambuile igaa kwaki uyo nalulpolile ,imika ,solaa igodolo lyako, uuke kukaa yako.7Papo muntu nuimika nukulega kuyuka kukaa kumwakue.8Imakutano kinaaona maso, nakunguala nukukumukulia mukungile, nuwapilee uusumi waso antu.9Nu Yesu kinalukila kupuna paso , numuona muntu nalukuita lina lyakue matayo, alukalile luandii lwapunia ushulu . numwene numuila , ntiate inee numwene nuimika nukukumutiata.10Nu Yesu kinanukalansa walie india mukaati munumba , naiza apunia ushulu ingii niantu naolu naunga mundia palumui nu Yesu niamaniguaakue.11Iyo Apalisayo kinaaona maso naaila amanigua nikii umwalimu wani ulia india palumui niapunia ushulu niantu naaolu.?12Yesu kinanuigia maso, numwene nuuga antu natite uupanga nauzaa sikaasiilie kamuganga, ila ioo naaluile.13Yumujipiile mwende kimania indogolelyo yakue numulogue usamili kuleka izabihu' kunsooko alinijile , sika natite ihaki kuyungama,ila kuio natite milandu.14Iyo amanigua aki Yohana naaza kumwakue nukutambula , kwaniki ishee ni mafalisayo kwifunga , lakini amanigua ako sikaifinga?15Yesu nuaila ,mbii iatindikilya awinga asumile kutula nuukia tungo mutizila namugosha kinautula palumui nindio ? lakini ntondo zijile mutizila mugosha ukisholua kupuna kunshao, naiyoo ikifunga.16Kutilii muntu nuyiika ikipande kya ntiila mpia muntiila zakalii, kilaka kikitandulua kupuna muntiila nuluandala lukulu lukipunila.17Kutilii antu naiyika muvinyo upia mukiseme kya muvinyo wakalii, anga ikitenda , indilii ikitanduka , muvinyo ukilega nindilii ikiyononeka . Badala yakue , akuikaa muvinyo upia mundilii mpia natulu ikitula salama.18Imatungo Yesu kinalukiaila mantu maso, laa,mukulu nuiza natungama ntongela yakue, numwene nuuuga munanso wane wakia inono , lakini anzuu uikee umukono wako kukyanya yakue numwene ukakikala kankii.19Iyo Yesu nuimikaa nukukumutiata ni amanigua akue gaa.20Laa, musungu nalii ukupunaa migali kumatungo ma miyaka kyumi nibilii, nuiza piipi nu Yesu nugusa ipembo lya kijalo kyakue.21Kululo aluugile , anganguse ipembo lya kijalo kyakue, ninene nikiligya ukamia.22Yesu nupiluka nukukumulaa nukukumuila. munanso , ipelee umoo, usuili wako wakutendaa ukamie, nimatungo mago mago musungu nuligia ukamia matungo mago.23Nu Yesu kinanupika munumba nyaki mukulu, nduyo nuaona akua madede nu mulundo waantu aliukua kilanga .24Nduyo nuuga ,punii ipaa , kunsooko munanso sikukiile, ugonile du. ioo naseka nukukumutanila.25Nantu ioo kinanapunigua kunzii ,nduyo nuingila mukyumba nukukumuamba mukono nu munanso nulaila.26Nimpola izii nazikumazuka mukisalii kyensi.27Iyo Yesu kinalukyila kupuna pale, agoshe abili apoku naamutiata. nalongoleka kukitunta naitambula, kulompa ukusamile mwana waki Daudi.28Tungo Yesu kinaliwapika munumba , apoku ioo naaza kumwakue. Yesu nuaila musuilile kina nsumile kutenda? Nindio naamuila ee shekulu.29Iyo Yesu nugusa miso mao nukyuga naitendeke iyoo kumwani kina usili wani kinawili.30Nimaso mao namalangulia. Iyoo Yesu nusisikilia nualagilia nukuuga ''Laii muntu wensi nasikulingile ikintu ikii.31Lakini antu iaa abili naalega nukutanantya impola izii munandii tulu zakisali.32Iyoo agosha ioo naabili kinali alonguile yao ,laa muntu mui bubu nailimuambue nimapepo nuletua kwaki Yesu.33Nimapepo kina namamupuna ,umuntu nuaso nabubu nuandia kutambula. umulundo naukunguala nukuuga itii kili ipunile muislaeli.34Lakini mafalisayo aliiuga ''kwaakulu amapepo, ukumainga imapepo.35Yesu nuenda kuishalitulu numuijiji. numwene nuendelela kumania muintengelii, nutanantya injili nya utemi, nukukamia maluile makila aina nu uneketu wa aina tulu.36Itungo kinalulaa umulundo, mwene nuaonela kinishungu, kunsooko aliagaa nukuyunika imyoo.aliili zii nkolo nangila kamudimi.37Numwene nuaila amanigua akue. imaimbula mingi,lakini ituma milimo akyii.38Iyogua kaii mulompii shekulu wa maimbula kina watume ituma milimo mumaimbula makue.

Chapter 10
1Yesu nuaita amanigua akue kyumi na abili palumui nukukuapela usumii kyanya nya mapepo naashapu, kuakenela nu kukuainga nu kukamia aina tulu za uneketu niaina tulu za uluile.2Mina maa mitume kyumi na abili nsiiga. Lya kuandia simioni [ ipia uyitua petelo] nu Andelea mununa wakue. Yakobo mwana waki Zebedayo, nu Yohana mununa wakue .3Pilipo, nu Batimayo, Tomasi, Matayo mupunia ushulu, Yakobo mwana waki Alfayo, nu Tadeo,4Simoni mukananayo, nu Yuda iskaliyote, nalumupilukile.5Iaa kyumi na abili Yesu aliwatumile. numwene nualingya nuuga mulekienda luandi naikikala anansii kangi mulekiingila muishalii ya asamalia.6Badala yakue, mwendee kkunkolo nazilimilile za munumba nya islaeli.7Nikina mulunjii, tanantyii nu kuuga , utemi wakugulu wapiipikaa.8Kamiyi aluile, iyukyii akii, aogyii anaukoma nu kuyinga imapepo. Musingile nankanda, punii nankanda.9Mulekiyipilua izahabu, almasi hau shaba mumbogosi zanii.10Ulekiyipilua umukoba mumusinzo wanii, hau ntiila zaakiba, ilatu hau nkome, kunsooko mwituma mulimo ujipile india zakue.11Kisali kyensi hau kijiji namukiingila, dumii nujipiile mukale paso mpaka kinamukilega .12Kinamukiingila munumba lamukyii,13Kina numba ijipile , usuili wani usage papo, lakini kina numba sikijipile , usuli wani ulege palumui nininye.14Nukwa ioo nasikaamusingile inye hau kutegela inkani zanii, itungo kinamulega munumba hau mukisali kyaso , ipyagulii ulunkundii lua ntilatilyo zanii paluandi paso.15Kulukulu nukumuila , ikitula yakiumatiilya kukyila ishali ya Sodoma ni Gomola ntondo nyauhukumilua kuleka mikisali kyaso.16Laa, nukumutuma kina nkolo pakatii ya yingii , kululo tulii nuuluku kina nzoka mwimwapolo kina nkunda.17Mwimwakilao ni antu , ikakumutuala mumalindii, ikakumukua mukintengelo.18Namukiletua ntongela ya akulu ni atemi kunsooko yane, kina ushuuda kumwaonu kunsii.19Tungo kinaikakumuhukumila, mulekitula nuwoa kina ikitula mbii kyakutambula, kunsooko ikintu kya kutambula mukipegua kumatungo maso.20Kunsooko sika ninye mukitambula , lakini muau waki tata wani ukitambula mukatii yani.21Muntua ukakumuukilia muntua wakue , nu tata ku mwana wakue , iana ikiyuka zidii ya alelii, nu kukiasakilia nkia.22Nininye mukisholua nukila muntu kunsooko ya lina lyane. Lakini wensi nukakiumatiilia mpaka impelo muntu nuaso ukigunua.23Tungo kinaakumwagia mukisali ikii, mankili mukisali nakitiatilile, kukulukulu nukumuila , sikamukitula mwendaa muishali tulu ya Islaeli kyili umwana waki Adamu kushooka.24Mumanigua sika mukulu kuleka umwalimu wakue, walaa umusese nuili kukyanya yaki shekulu wakue,25Itosilie kumumanigua kina watule kina mwalimu wakue, nu mwitumii kina shekulu wakue. anga amwitaa shekulu wanumba Belzabuli , nikungele kii zaidii ikakumumelaa amunumba yakue.26Iyoo gua mulekiaopoka iene, kunsooko kutilii kalintu nasikalikikunukulua, nakutilii nalipisikile nasikalikikumazuka.27Ikyo nanukumuila mukiiti , mukiuga muwelu, ninamukikigia mukitii , muyuga muwelu, ninamukiikigia kuutakata muakutui anii, mutanantye imwili kyanya yanumba.28Mulekekuaopoka ioo nakuula umwili lakini agila usuumi wakuulaga nkolo. Badala yakue , mwopokii uyo nusumile kulimansiiilya umwili ni nkolo uko kuzimuu.29Mbiii akasuku abilii sikaiguligua kusenti nanino? angaiyo kutilii nusumile kugua pansiibila tata wani kulingaa.30Lakini anga ingele nya ntumbii zanii mbaligue.31Mulekitula ninkankani, kunsooko mutite isamani kukyilikila ni akasuku ingii.32Kululo gua kila muntu nukingomba ntongela ya antu ninene gaa nikakumugomba ntongola yaki tata wane nuili kugulu.33Lakini unuaso nukinkaana ntongela ya antu, ninene gaa nikakumukaana ntongela yaki tata wane nuili kugulu.34Mulekishiiga kina nijile kuleta uuza

munaunkumbigulu, sikanizile kuleta uuza, lakini impanga.35Kunsooko alinizile kukumuika

muntu asutane nu tata wakue , numunanso katia ya kinina wakue,numukui katia yaki nina mukui wakue.36Munaulugu wa muntu ikitula ioo amunumba yakue.37Umwene numulogilue tata

hau ninaa kukyila inee unuaso sikunjipile ,Numwene numulogilue musumbati hau munanso

kukyila inee unuaso sikunjipile.38Umwene nasikukikenka umusalaba nukuntyata inee

sikunjipile.39Umwene nukiduma uukalii ukakuulimilya. Lakini umwene nukilimilya uukalii

kunsooko yane ukakuuligya.40Nu mwene

nukakumusugamilya umuloti kunsooko nimuloti ukishingila sawabu yaki muloti . Nu mwene

nukamusugamilya nutite ihaki kunsooko ni muntu wahaki ukishingila sawabu nya muntu wa

haki.41Umwene nukakumusugamilya unsugamililye nene, nu mwene

nukinsugamilya inee wamusugamilagya mwene nuntumile inee.42Wensi nukakumupela umui wa anino iaa , anga ikikombe kya mazii makukopa namapolo, kunsooko umwene mumanigua, kulukulu nukumuila, mwene sikusumile kuyulya kunzila yensi sawabu yakue.

Chapter 11
1Naitula kina uYesu numala kukialingiya amanigua wakue kyumi na abili nulega ipo kuyenda kumania nukutanantya muishali yao,2nu Yohana nuili kugeleza nuigia nuili kyanya ya matendo maki kilisito, alutumile mpola kukyilila amanigua akue,3namukolila , uwe itii oyone nujilee,au ukoli wingii nakujipiile kukumulaila?4Yesu nuashokelya nukuyuga kumwao Longolii mumupeele Yohana maso namukumaona ni nimaso namukumaigia .5Antu nasikakuona iligia kuyona, anakitele igendaa , anaukoma iyeligua, antu nasikakwigagia iigia kanki naliakile iiukigua kuligya uupanga, niantu asiilye kutanantiligua mpola nanzizaa.6Namukembetwe uyo nasukuyona kawisinsili kyanya yane.7Tungo antu iaa naalega , Yesu nuandia kutambula numulundo kyanya yaki Yohana, Yani alimwendililaa kubalanguu---ityete likishungusigua ninzegaa8Ipa yani alimwendilaa---muntu ujalile ijalo itelele? tai,ioo nakujalaa ijaloo naitelele akikalaa munumba zaatemi.9Lakini alimulegile kulaa yani-mulotii?ee, nukumuila , nikukyila nu muloti,10Uyu wayu nulimwandikilue , Laa, nukumutuma umujumbe wane ntongela yausiu wako, ukijipilya inzila yako ntongela yako.11Inee nukumuila kulukulu, katia nalialelua niasungu kutilii nuamkulu kukyila Yohana nukubatizaa . Lakini numunino muutemi wakugulu ingii mukulu kukyila umwene.12Kupuna ntondo zaki Yohana mubatizya mpaka ino, utemi wakugulu ingii wa ngulu, ni antu atite ngulu, ukuusola kungulu.13Kunsooko ialoti nishalia, aliitabili mpaka kwaki Yohana.14Nakina mwilitayali kugomba ,uyu ingii Elia, uyo nujilee.15Nutitee akutui akutegelaa nuategele.16Nikiliganilye niyani ikilelua ikii? impyani nya anaa naikisiga muluandi lwa musoko, nakikala nukukiitanilya17nukuuga , alikumukuilya intono sikanamwisiga. alikushikitika , sikanamulila.18Kululo Yohana aliwizile bila kulia umukate hau kukopa umubinyo, natuli tambula utite pyepo.19Mwana waki Adamu aliwizile nulia nukukopa naatambula laa, ingii muntu mulaku kunu mugalaa,musuamua waapunia ushulu ninaatite imilandu!' Lakini iekima ilizisigua nimatendo makue.20Yesu nuandia kukyenela ishali nakyii yao imatendo makue makisembo namatendeka, kunsooko alikilii aungamee,21Ole wako, kolazini, ole wako Betisaida! kina matendo namakulu angalimatendeke Tilo nu Sidoni igoo nalimatendikile ipaa, angaliaungamile ikalii kwa kujala magunila nukukikuya mau.22Lakini ikitula wiumatilya ku Tilo nu Sidoni lutondo lwa hukumu kukyla kumwako.23Uwe, Kapelnaum,utiile ukinansulua hadi kugulu?kutili ukitimigua hadi pansi yakuzimu.kina kusodoma angaliitendeke matendo makulu, kina alimatendekile kumwako, alijileikole hadi nantende.24Bali nutambula kumwako kina ikitula itontu kunsii ya Sodoma kuyimika lutondo lwa uhukumilua kukyila uwe.25Katia matungo maso Yesu aluugule,nukukukulia uwe, tata, shekulu wi gulu ni nsii, kunsooko aliwapisile imantu igaa natite ihekima nu ulingii, nu kukumakunukula kuia na agila kaelimu, kina alisha naanino.26Tata kululo aliyukujipile iyo kumiso mako.27Imantu tulu maambigue kumwane kupuna kwaki tata. Nakutili nulingile mwana kuleka utata, nakutilii numulingile tata kuleka mwana, nawensi umwana utite nsula ya kumukunukulila.28Nzui kumwane, inyee tulu namunomeka nukulemelilgua nimiligo miluto , inee nikakumusupua.29Itungii umugila wane mwimwnie kupuna kumwane, kunsooko inee numukeende numupolo wamoo mukiligia shupuio lya nafisii zanii .30Kunsooko umugila wane utakata nu muligo wane upepele.

Chapter 12
1Itungo lyaso nuenda lutondo lwa sabato kukyilia mumigundaa. amanigua wakue alikolua nzala naandia kukimauna masuke nukukimalia.2Lakini mafalisayo kinanaona maso , namuilaa u Yesu Laa amanigua ako iyuna ishalia itenda lutondo nasikamagombigue lutondo lwa sabato.3Lakini Yesu nuailaa, sikamusomile u Daudi nalumatendile , itungo kinalutite inzala , palumui niantu naliiensi numwene?4Namna kinaliwingile mukati munumba yaki mukungile nukulia imikate nya ulagilii, nalisika halali kumwakue kukuilia ninindio naliiensi nindio.ila halali kwa makuhani?5Kyilii musome mushalia ,kina kulutondo lwa sabato makuhani mukati yakintengeli akumishapula i Sabato, lakini agila kautimuli?6Lakini niuga kumwanii kina namukulu kukyila kintengeli ukoli papa.7Kinali mulingile iyi itite ndogolelyo kii,nsiilye usamilua nasika zabihu , sikalimujilile kuwahukumu nagila kautimuli,8Kunsooko mwana waki Adamu uyo shekulu wa Sabato.9Kisha u Yesu nupuna paso nuenda kukintengeli kyao.10Laa alukoli muntu alupoozile mukono. Mafalisayo naamukolya u Yesu naitambula . mbii itii halali kukamigua lutondo lwa Sabato? kina usumile kukumutakya kwa kutenda milandu.11Yesu nuailaa , wani katia yanii, kina utite nkolo imui, ni nkolo iyii igue mukati mukombo lutondo lwa Sabato, sikamukakumutakya nu kukumupunia kungulu mukati mukombo?12Mbii, nakyii nakitite usamani, kyila kwani, , si kukyila inkolo! kululo halali kutenda namaza lutondo lwa13Kangi Yesu numuilaa umuntu uyo,'' Golola mukono wako.'' nugolola ,nauligia upanga,kina uua.14Lakini Mafalisayo naapuna kunzi nailikitilya kinaikakumulimansilya naenda kunzi kukilikitilya sia. aliiduma amuulagei.15Yesu kinanulinga ilii nulega paso. antu ingii namutiata, nuakamia tulu.16Aliwalagililye alikizitenda wamanue kwanaingi,17Kunsooko itimiile ikulukulu iyo, nantambulue numuloti u Isaya nutambula,18Laa,mwitumi wane namusaguile, mwilogua wane, katia mwene inkolo yane ndogue.Nikiyika nkolo yane kyanya yakue, naukitanatya ihukumu kunsii.19Sikukiyangaika wala kulila kungulu, wala wensi nuaso kuigya lulii luakue mumutaa.20Sikukakiliuna ityete nikyusue , sikukidibya utambii wensi naukupunagia ilyikii, mpaka kinukileta ihukumu ishinde,21Ni anansii ikitula nu ugimya kulina yakue.22Muntu kitunga mupoku kunu bubu, nalimuambue nipyepo alimuletue ntongela yaki Yesu. nukamigua ,palumui nukupunila kina muntu bubu nutambula nukuyona.23Umulundo tulu nakunguala nukuambula, ishuma muntu uyu kina mwana waki Daudi?''24Lakini tungo Mafalisayo kinanaigia muujiza uu, naugaa , uyu muntu sikupunia pyepo kungulu zakue mwene ila kungulu zaki Belizebuli ,mukulu wapyepo.25Lakini Yesu alulingile masigo mao nukukiaila , kilaa utemi nautemanukile wene ukiyononeka,kila kisali hau numba nitemanukile nzene sikikiyimika.26Angaa munamampilu, ukakumulegya munamampilu, iyo ukigilya munkolo mwene,27Kinai utemi wakue ukiyimika?Kina nipunia pyepo kungulu zaki Belizebuli,iatitua aniakualegagia kunzila yakwani? kunsooko ya ili ikitula akimu anii.28Nakina nupunia pyepo kungulu zaki muau aki mukungile , iyo utemi waki mukungile wazaa kumwani.29Nu muntu ukishumai kuingila mukati munumba nya munangulu nukuia , bila kukumutunga umunangulu kwandia? iyo wiie insao zakue kupuna mukati munumba.30Wensi nasika wilii palumui ninene wilii sia ninene, nunuaso nusikuilinga palumui ninene unuaso ukusapasilagya.31Kululo nitambula kumwani, kila mulando nikufulu antu ikishamilua, ila kukumukufulu umuau mwelu sikaikishamilua.32Na wensi nukutambula lukani sia kyaki mwana waki Adamu , lyaso ukishamilua . Lakini wensi nukutambula sia nu muau mwelu, unuaso sikukishamilua , niminaunkumbigulu uu,nu nduo naujile.33Anga utende ikota kutula lizani nkali yakue nziza, hau ulyonone ikota ninkali yakue ,kunsooko ikota ukulingika kunkali yakue.34Inyee kileli kya nzoka, inye mwabii, musumilei kutambula imantu namaza? kunsooko kilakala kyukutambula kupuna mukilindo kya namakoli munkolo.35Muntu mukende mukilindo kyiza kya munkolo yakue makupuna makende, nu muntu namubii mukilindo kibii kya munkolo yakue, ukupunagia nakibii.36Nukumuila kina muntondo za uhukumilua antu ikipunia iyalyo lya kila lukani nalugila kandogolelyo nalitambuile.37Kunsooko kunkani zako ukiyaligua haki nu kunkani zako ukihukumilua.38Kisha akyii aandiki ni Mafalisayo naamushkelya u Yesu naiuga, mwalimu,azakwalogeligue kuyona kilingasilyo kupuna kumwako.39Lakini Yesu nushokelya nuaila, kileli kibii kangi kya ukosii kidumaa kilingalisilyo . Lakini kutili kilingasilyo nakikipunigua kumwao ilagua ikyo kilingasilyo kyaki muloti Yona.40Kina iyo umuloti Yona kinaliwili mundaa ya nsii nankulu kuntondo zitatu munsii nu utiku, iyo iyo mwana waki Adamu kinaukitula mukati munkolo yansii kuntondo zitatu musii nu utiku.41Antu aku Ninawi ikyimika ntongela yauhukumu palumui ni kileli kya antu iaa naikakukihukumu. kunsooko aliaungamile kuutanantya waki Yona,na laa.muntu kitunga mukulu kukyila u Yona ukoli papaa.42Malikia wakutakama ukiyuka kuhukumu palumui ni antu akileli ikii nukukihukumu. aliwizile kupuna kumpeleleko nya unkumbigulu kuiza kuigia hekima nyaki selemani ukoli papaa.43Itungo ipyepo nishapu kinalyamulega umuntu, kinalyamulega umuntu lyukila luandi nalugila mazii naliduma kushupya , lakini sikanuonye44Kangi ukuuga, nikishoka munumba yane nampunile. kinushokile ukwagana inumba nyaso yapyagulagua ikondile.45Papo ukwenda nualeta niia nkolo nshapu mupungatii nabibii kukyila umwene, akwiza kikalatulu paso. Nihali yakue nya mpeleleko yukutula mbii kukyila nya kuandia. Iyogua kinaikitula kunsooko ya kileli ikii nakibii.46Itungo Yesu kinali ukitambulia numulundo laa , unina nianuna akue naimika kunzii, naiduma kulikitya numwene.47Muntu mui nuaila , laa umau wako nianuna ako imikile kunzii, iduma kulikitya nduwe.48Lakini Yesu nushokelya nukukumuila nalumuilile, umau wane wani? nianuna ane anii?''49Nnumwene nugolola mukono wakue kwa amanigua nuktambula , laa, ia mau nianuna ane !50Kunsooko wensi nukutendaa ulowa waki tata wane nuili kugulu , muntu nuaso uyo muntua wane , muguli wane nu mau wane.

Chapter 13
1Kulutondo lwaso Yesu nulega kunumba nukukikala kumpelo nya bahali.2Umulundo ukulu nawiilinga kwakukumupilimilya, nuingila mukati mumutumbwi nukikikala mukati yakue. umulundo tulu naimika kumpelo nya bahali.3Kululo Yesu nutambula nkani ningi kumpyani, nutambula , Laa, mpandili aliwendile kupandila .4Kinalupanidila imbeu nzia naziguila kumpelo yanzilaa inoni nzizaa nazigotaa.5Mbeu nzia nziguila mukyanya igue, sikanzikuga kaulongo wakukondia, papo nazilia kunsooko ulongo sikawilikina pansikya.6Impasu kinanililya nazishonswa kunsooko alingila kamyili, nazuuma.7Mbeu nzia aliziguile mumakoya namatite imigya . Makota namatite imigya namalilpa kukyanya namasopa.8Mbeu nzia nazigua muulongo nauzaa kulela mbeu, injia kina kihembe kimui kukyila, injia makumi mutandatu injia makumi matatu.9Nutite akutui nuigye.10Amanigua naiza nu kukumuila uYesu , nikii ukukitambuila nianamulundo kumpyani?11Yesu nushokelya nuaila , mwapegwe ukuiligwa wakumana isili zautemi wa kugulu, kunshao sikaapegwe.12Lakini wensi nutite, kumwakwe ukiyongeligwa kukyilikila, ukiligya nsao nkulu. Namugila anga kikyo nutite ukilegeligwa.13Iyo nitambula nindio kumpyani kunsooko iyona, alekiona kulukulu. Kangi iiagya alekiigya wala kulinga.14Uloti waki Isaya watimilla kumwao, kinamwigilye mwigye., Lakini kunamuna yenso sikamukilinga,'itungo kinamwaona musume kuyona, lakini kunamuna yensi nyaso mulekimana.15Ninkolo za antu iaa yaza kitii, ikaku kuigya, natutilye imiso mao, gale alekishuma kuyona kumiso mao, anga kuigya kuakutui aoo,au kulinga kunkolo zao, iyo aliijilimpilukila kanki, naalinijilikiakamia.16Iyo imiso mani makembetwe, kunsooko milaa, nu akutui anii kunsooko iigya.17Kulukulu nukumuila ialoti ingii ni antu naahaki aliatite nsula yakuyona imantu igoo namukumalaa,nasikaliasmumile kukumaona. alitite nsula kuigya imantu igo namukumigya, sikaliamigilye.18Ino tegelii impyani yaki mupandilii.19Itungo wensi nukitegela lukani lwa utemi na wakilinga, papo umudobu ukwiza nukushukantula nakyakondagigwa kupadilwa mukati munkolo yakue. Iyii ingii mbeu iyo nalimpandilwe mumpelo yanzila.20Umwene nalimupandilwe mumaguwe ingii uyo nukutegela lukani nukupokela kuukau nuku ulumbi.21Kyili mugila kamyili mukati yakue , kulukiumatilagya kutungo kyupii. itungo matatizo au mateso kinamipunila kunsooko yalukani ukukumpa kuukau.22Nalimupandilwe katia yamakota mamigya, uyu ingii uyo nukutegela lukani lakini uwagii wa muunkumbigulu nu ulongo wa ugolii ukusonga lukani uloo lulekizilela nkalii.23Namupandilwe muulongo nauza , uyu ingii uyo nukwigagya lukani nukukululinga . Uyu ingii uyo nukulela nkalii nukulongoleka kulela mui kukyila igana, injia makumi mutandatu, injia makumi matatu''.24Yesu nuapela impyani yingii. Nutambula , utemi wakugulu ukimpyanigwa nu muntu nalupandile imbeu nziza mumugunda wakue.25Lakini antu kinanatindila , munaulugu wakue nwiza gaa nupandila ingalila pakatii ya ngano nusola nuenda iyakwe.26Pembele ingano kinanilia nukupunia uimbuli wakue, iyo ingalila nazipunila gaa.27Niitumi amukola mugunda naaza kukumuila , shekulu , sikanupandila mbeu nanziza mumugunda wako?Yatulai ino litite ingalila?28Nuailaa munaulugu utendle ilii.' Itumi namuila , kululo usiilye kwendekulane?29Mukola mugunda nuuga , nasitaa , itungo kinamukula ingalila mukikula palumui ningano.30Lekii ikule palumui mpaka imatungo ma kuimbula. Imatungo makuimbula nikitambula kuaimbuli, kwandia kulii ingalila muzitunge maungi maungi mumasonse, lakini muilingile ingano mushagi lyane.31Kangi Yesu nuapunilya mpyani yingii, nuuga , utemi wakugulu umpyanile nimbeu ya nseke inyaso muntu alusolile numipandila mumugunda wakue.32Mbeu iyii kulukulu nino kukyila mbeu nazingii tulu. Lakini kinikula yukutula nkulu kukyila imimea tulu kiugulu, yukutula kota, ingele kina inoni za mukyanya zukwiza nazizenga iitiyi mumatambi makue.33Nuaila mpyani yingii kanki. utemi wa kugulu ingii kina nshashu iyo nalinsolwe numusungu nukushalinkania ningele zitatu kuutu mpaka uumuke.34Maso tulu Yesu alutambuile kumulundo kumpyani. kina sika mpyani sikanutambula kyensi kumwao.35Iyii alikina kululo ikyo nalikyakonditambulwa kukyilila kwaki muloti kisume kutimiila , ipo kinalutambuile , nikikunukula ikilakala kyane kumpyani. Nikitambula mantu igo namatulile mapiswee kupuna iyukii lya unkumbigulu.36Kangi Yesu nualeka ianamukutano nwenda kukaa. Amanigwa akue namwaagana nukutambula , kulingye impyani nya ngalila mumugunda.37Yesu nushokelya nu kutambula Nukupandila mbeu nziza mwana waki Adamu.38Mugunda ingii unkumbigulu imbeu nanziza , iaa ingii ana aki autemi. Ingalila ingii ana aki uyo namudobu, nu munaulugu naluzipandile ingi munamampilu.39Nimaimbula ingii mpelo nya unkumbigulu, niaimbuli ingii malaika.40Kina iyo ingalila nazukuilingilwa nu kushonswa moto, iyaso iyo ikitula mumpelo nya unkumbigulu.41Mwana waki Adamu ukituma malaika akue,nukuilingila kupuna muutemi wakue , maantu tulu nalimasakilye milandu ni ndiio natenda mabii.42Ikakwataga tulu mulungu lya moto , ukwaso ikitula suka nu usia mino.43Iyo gwa antu ahaki kinaikimiliminta zi mpasu muutemi waki tata wao. umwene nutite iakutui nwigyee.44Utemi wakugulu ingii kina kilindo nakipisile mumugunda. Muntu numiona nukumipisa. mu ulumbi wakwe nuenda nugulya tulu nuliwitite , nukugulila mugunda.45Kanki utemi wa kugulu wikina muntu nukusuluzagya nukuduma ilulu nya samani.46Matungo kinanumiona iyo nitite samani, nuenda nugulya kila ikintu nalutite numigula.47Utemi wa kugulu wikina nkusa nyili mukati mu Bahali na yukuilinga iiyumbe yakila kinakyili.48Kinanaujula iazui nauluta kumpelo. Kangi naikalansa pansi nailinga iintu iza mukati mwisheme, lakini naigila ka samani naaitaga kulii.49Ikitula itii pa mpelo ya unkumbigulu. Malaika ikiiza kukuatemanula antu nadobu kupuna mwa iaa natite ihaki.50Nu kukuataga mukati mulungu lya moto , ukwaso ikitula kililo nukushia mino.51Mwamamanane mantu tulu igaa? amanagwa namshokelya eee.52Kangi Yesu nuaila , kila mwandikii nwatula mumanigwawa utemi wimpyanile nu mukola numba nukupungya ikilindo kyakue intu ipia ni yakalii.53Naitula u Yesu numamala impyani tulu nyaso, nulega muluandi lwaso.54Kangi Yesu nupika kumkoa wakwe nuamania antu mukintengeli . Imatokeo makwe nakunguala nu kutambula , itii pii muntu uyu kinuligilye iekima iyii nikisembo ikii?55Muntu uyu sika mwana waki selemani? maliamu sika ninane? Nianuna akwe sika Yakobo, Yusupu, Simoni nu Yuda?56Ni aguli akwe kwiensi papa pamwitu? apa muntu uyu waligya pii igaa tulu?57Nwatakya. Lakini Yesu nuaila , muloti sikukuulagya kahekima anga sika kumwao nu munsii yao.58Kangi sikanusuma kutendaa kisembo kingii kunsooko alimugila kausuili nunduyo.

Chapter 14
1Kumatungo maso, Helode nuigya impola kyanya yaki Yesu..2Nuaila iitumi akue , uyu ingi Yohana mubatisha wiuka kupuna kwa akii. kululo ngulu izii zikolii kyanya ya3Kululo Helode numugwila u Yohana numutunga numutaga mukitungo kunsooko yaki Helodia , mkiima waki pilipo mununa wakue.4Kunsooko Yohana alumuilile , sika izaa kukumusola umwene kutula mukiima wakue.5Helode alukumuulaga lakini nwaopoka antu kunsooko aliamuonie yohana kina muloti.6Lakini imatungo ma kulelwa u Yesu u Helode naipika umunanso waki helodia aliwisigile pakatii ya antu nukukumuloelya u Helode .7Kuushokelya kili aluahidile kukilapo kina ukakumupela kyensi nukakukilompa.8Pembele kinaisigya nu nina wakue, nutambula , mpele nene ipaa mukikombe itue lyaki Yohanamubatisha.9Mutemi alushikitika kumalompi maki munanso , lakini kunsooko ya kilapo kyakwe , kunsooko ya tulu naliili pandia palumui nunduyo nulagilya kina ijipiile itendekee.10Nutuma u Yohana waletwe kupuna mugeleza11ilii watwmwe itue lyakwe naliletwa kyanya ya musinia nupegwa umunanso nulitwala kwaki nina wakue.12Kangi amanigwa akue naaza kuusola umwili uoo nukukuikaa, pembele ya ilii naenda kumuilaa u Yesu.13Numwene u Yesu kinanwigya igaa , nwitemanula kupuna uluandi lwaso nunankila mukati mushuka nuenda luandi nalilutemanulwe. imatungo umulundo kinanulinga kinawili , namutita namigulu kupunila kumujini.14Kangi u Yesu nuiza ntongela yao nuuona umulundo ukulu. nuaonela kinishungu nu kukuakamya maluile mao.15Impindi kinanitimila,Amanigwa naazakumwakwe nukutambula , ulu ingii luandi lwi balangu,nulutondo lwakondikila. Asapatilyii anamukutano endee muishalii agulee india kunsooko yao.16Lakini Yesu nuaila, kutilii kansooko yakwenda iyao. apelii ninye india''17Naamuila , ipa kutite mikate itano ni nsii zibilidu.18Yesu nuaila letii kumwane.19Kangi Yesu nuulagilya umulundo kukikalansa pansi mumasanzi. nusola imikate nitano ni nsii zibili. Nulaa kukyanya kugulu, nukembeta numega imikate nwapela amanigwa. amanigwa naupela umulundo.20Naalia tulu nu kukikuta. Kangi nailingila iipande tulu ya ndia nu kukijulya ikapu kyumu na ibili.21Ioo nlialile aliasigilwe kutula agosha ihumbi itano kuleka kuyaligwa iasungu ni anaa.22Kamui nualagilya amanigwa ingile mukati mumashua, itungo lyaso mwene nulaga umulundo auke iyao.23Pembele kina nulaga umulundo kuyuka yao, nunankila mukyanya mumulima kulompa mwene ung'ene.imatungo kinanaipika mpindi alikolii kuko mwene nung'ene.24Lakini ino mashua kinanipika pakatiiya bahali niyunguaungua kunsooko ya mawimbi, kwani inzega alii ya musutano.25Pautiku wazamu yakanii Yesu nuegela,nugenda mukyanya ya mazii.26Itungo amanigwa akue kina namuona ugenda mukyanya ya bahali , naopoka nu kuyuga ,27Ingii muntunga , nukukitunta kululi kunu naopokile. Yesu nuaila kamui, nuuga kamyii iknolo nene lekiyopoki.28Petelo numushokelya kwa kutambula,shekulu kina uwe, ndagilye nize kumwako mukyanya ya mazii.29Yesu nuuga, nzuu.'' iyo u Petelo nupuna mukati ya mashua nu kugenda mukyanya ya mazii kuyuka kwaki Yesu.30Lakini u Petelo kinanuona imawimbii, nopoka, nukuyandia kujama, pansi nwita kululi nukuuga shekulu ngunee.31Wangu Yesu nugolola umukono wakwe numunansula u Petelo, numuila, uwe utite usuili unino, niki aza utite wikankania ?32Iyo Yesu nu Petelo kinanaingila mumashua, inzega nileka kukunka.33Amanigwa mumashua namukulya u Yesu nu kuuga kulukuluu uwe wi mwana waki Adamu.34Na kinanatula aputaa, napika munsii ya Genesaleti.35Ni antu mulwandi ulo kinamumana u Yesu, naatuma mpola kila luandi mumpelo,nu kuleta kila nalii muluile.36Namupepya kina usumile kutona ipindo lya kijalo kyakwe, naingii naliatonile naakamigwa.

Chapter 15
1Iyo mafalisayo ni andikii niza kwaki Y esu kupna ku Yelusalemu. Nu kutambula ,2Kwa nikii amanigwa iyonona usingilo wa anampala? kululo sikaikalala mikono yao kinakula nailia india .3Yesu nuashokelya nukuaila , inyee --- kwa nikii muyonona ishalia yaki shekulu kunsooko ya usingilo wani?4Kunsooko mukungile aluugile, mupelee iheshima tata wako nu mau wako, ninukutambula udobu kwaki tata wakwenu mau wakwe tyunu ukikia.5Lakini inyee mukugaa, wensi nukumuila tata wakwe nu mau wakwe, kila kintu angawaligye kupuna kumwane ino ingii zawadiikupuna kwaki mukungile.6Muntu nuaso mugila kahaja ya kumuheshimu tata wakwe. kunamuna iyii mwatemanula lukani lwaki mukungile kuusingilo wani.7Inyee akinilii, ingi izaaakina Isaya nalulotile kyanya yani kinaluugile,8Antu iaa ambeshimile inee ku milomo yao, Lakini iknolo zao zili kulii ninene.9Inkulya nankanda, kunsooko imania mamanio namalagilyo ma anadamu.10Iyo nwaita umulundo nukukwaila , tegelii namulinge ---11Kutilii kintu nakyukwingila mumulomo wa muntu nukukumutendya uushapu. ila ikyo nakyupunaa mukilakala , iki kikyo nakyumutenda umuntu kutula mushapuu.12Iyo amanigwa namwagana nu kuuga nu Yesu , mbii! ulingile Mafalisayo kinaliigilye ulukani ulo aliaipilwe?13Yesu nuashokelya nu kuaila , kila mullio na u tata wane nwa kugulu sikuupandile ukikulwa.14Alekii ing'ene, iene atongeli apoku, kina muntu mupoku ukakumutongela umupoku mua, tulu abili ikiguila mukombo.15Petelo nushokelya nu kukumuila u Yesu , kuila impyani iyii kumwitu.16Yesu nushokelya nininye gaa kili mulingee?17Inyee sikamuonie kina kila nakyukwenda kumulomo kyukukilila mundaa nu kuyenda kushoo?18Lakini iintu tulu nayukupuna mumulomo yukupuna mukati munkolo. iyo intu yukumupelaa muntu udobu.19Kululo munkolo makupuna masiigo mabii ,uulagi ukosii, nu usambo,wii, ushudili wa ulongo ni ituki.20Igaa maya mantu namakumupelaa muntu udobu. Lakini kulia kuleka kukalala sikayukumutenda muntu kutula mudobu.21Iyoo Yesu nupuna paluandi lwaso nwitenga kuyukila inandi za Tilo ni Sidoni.22Laa nuiza musungu mukanani kupuna inandi zaso.nwitunta nuuga monelee kinishungu ,shekulu, mwana waki Daudi, mnanso wane uyagigwa zigi nipyepo .23Lakini Yesu sikanumushokelya lukani . Amanigwa naaza,nakumupepya naiuga , mulegye wende iyakwe, kundogolelyo ukukukuila ilyanga .24Yesu aliwashokelilye nu kyuga , sikalinumutumwe ku muntu wensi ila kunkolo nazilimilile za munumba yaki Islaeli.25Lakini aliwizile nu kutuna ntongela yakue, nwiuga shekulu nalilye.26Numushokelya numuila sika izaa kushola india za alisha nu kukuzigumila imbua.27Nutambula '',ee, shekulu, angaiyo imbua nanino zukulia india nazukugua mumeza mwaki shekulu wao.''28Iyo uYesu nushokelya nuuga ,'' musungu, usuili wako ingi ukulu. naitendeke kumwako kina utakile.'' Nu munanso wakue aliwatula wakamagigwa mutungo lilo.29Yesu nulega paluandi lwasonu kuyenda piipi ni bahali nya Galilaya. kangi nuenda kukyanya ya mulima nu kukikala kuko.30Lyundo kyulu nalyiza kumwakwe, nalyumuletela anakitele, apoku, abubu, alema, niia ingii , nali aluile. Naaika mumigilu yaki Yesu nuakamya.31Nuumulundo nakunguala kinanaona iabubu itambula, alema itendwa apanga, anakitele igenda, ni apoku iona. Namukulya u Mukungile wa kuislaeli.32Yesu nuaita amanigwa akue nu kuuga , namuonela kinishungu umulundo , kunsooko atula ninene kuntondo zitatu sikaalile kintu kyensi. sikanikakialaga auke kunshao isikaalile, alekizi kia mukanka munzila''33Amanigwa akue namuila , pii kusumile kuligya mikate nyendile ipa pinishakaa kukikutya umulundo ukulu itii?34Yesu nuaila ''mutite mikate ingaa?'' natambula , mupungati, ni nsii nkyii''.35Yesu nualagilya umulundo ikalanse pansii.36Nukenka imikate iyo mupungati ni nsii, pembele nusongelya, numega nukukuiapela amanigwa. Amanigwa naapela umulundo.37Antu tulu nalia nukukolya, Nailingila masagigwa maipande ma ndia naliishagilile ipande ipande, naijula ikapu mupungati.38Tulu nalialile alii agosha ihumbi inii kutili asungu ni alisha.39Kangi Yesu nuulaga umulundo naenda kumyao nuingila mukati mumashua nukuyenda nandi za Magadani.

Chapter 16
1Mafalisayo ni Masadukayo namwizila nu kukumugema Yesu nualagila umwena naupunile kukyanya.2Lakini Yesu nuashokelya nu kukuaila kina ''anga yi mpindi mutambula kina inzega nziiza, kunsooko igulu kyasuku.3Ni dau mutambula ' hali ya nzega ntende sika nziiza kunsooko igulu ingi kyasuku ni malunde makumbile igulu tulu. mulingile kulingya uwigelelo wi gulu, lakini sikamushuma kulingya imyena ya matungo.4Kileli kidobu kya ukosii kiduma myena, lakini kutili kamwena wensi nakikipegwa, kulekitula uo waki Yona. kangi Yesu nualeka nu kyenda iyakwe.5Amanigwa naaza uluandi lwa kabili, laikini aliiagwa kushola imikate.6Yesu nuaila iponii mutule mwakilao ni nshashu ya mapalisayo ni masadukyo.7Amanigwa naikikolya katia mumwao nukuuga.8Yesu nulinga lyaso nu kutambula, ''Inyee namwa usuili unino, kwa niki mwasiga nu kukitambuila katia yani nu kuuga kina kunsooko sikalimusolile mikate?9Mbii kyili sikamulingila wala kukijuka imikate iyo nitano kwi antu ihumbi itano , ni ikapu ingaa namuilingile?10Hau mikate mupungati kwi antu ihumbi inii, na ikapu ingaa alimusolile?11Yatulai kina sikamulingile kina ali sikanitambula nininye kyanya ya mikate? Itunzii nu kukipona ni nshashu nya Mapalisayo ni Masadukuyo''12Kangi nalinga kina aliiza sikukiaila kyanya ya kipona nimikate nitite inshashu, ila kukipona ni mamanio ma Mapalisayo ni Masadukuyo.13Itungo Yesu kinanupika nandii za kaisalia nya pilipi, nuakolya amanigwa akue, nuuga, Antu itambula kina wana wa muntu ingi wani?14Naauga, iia iyuga kina ingi Yohana mubatisha, iia Elia, ni iaa, Yelemia, hau umui wakue wa muloti.15Nuaila , inyee mwiuga ine nene wani?16Kwa kushokelya , Simoni Petelo nuuga, uwe ingii kilisito mwana waki mukungile namupanga''.17Yesu nushokelya nuaila , umukembetwe uwe, Simoni Bal Yona, kunsooko imigali ni nama sikaliyukunukulile ilii, ila u tata wane nuili kugulu.18Ninene gaa nukukuila kina uwe ingi Petelo, nu mukyanya igue ilii nikizenga witekelo wane. milango nya kuzimu sikaikakililemya.19Nikakukupela uwe impunguloza utemi wa kugulu. Kyensi nukakukidindila munaunkumbigulu kikitula kyadindagwa kugulu.20u Yesu nualagilya amanigwa aleke kumuila muntu wensi kina umwene alikula kilisito.21Kupuna imatungo igo Yesu nuandia kukuaila amanigwa kina lazima endee ku Yelusalemu, kuyagigwa kumantu mingii mumikono ya anampala ni akulu amakuhani ni andikii , kuyulagwa nu kuiukigwa lutondo lwa katatu.22Kangi u Petelo numusola u Yesu kumpelo nu kukumukenela, kwa kutambula, ''ikintu ikii nakitule kulii nunduwe, shekulu, ilililekipunila kumwako.23Lakini uYesu nupiluka nu kukumuila u Petelo , shoka numa yane munamampilu! uwe ingi kigilyo kumwane, kundogolelyo sikukelile iintu yaki mukungile, ila iintu ya anadamu.24Kangi uYesu nuaila amanigwa akue, kina muntu wensi nukitaka kuntyata inee, ingi lazima wikane mwene mukola, wausole umusalaba wakwe, na wantyate.25Kululo nutakile kuguna ukalii wakwe ukakuulimilya , na ku wensi nulimilya ukalii wakwe kunsooko yane ukakuuguna.26Mbii ipa shailo kii nukiligya u muntu angawaligye unkumbigulu tulu lakini walimilye ukuli wakwe? mbii! itii kintu kii nukakupunia muntu kukaania nu ukalii wakwe?27Kunsooko u mwana waki Adamu ukiiza ku ukulu waki tata wakwe ni amalaika akwe. Numwene ukakumlipa kia muntu kuligana ni matendo makwe.28Kulukulu nukumuila akoli akyii anii namwimikile ipaa sikaikitoma uukii mpaka kinaikakumuona u mwana waki Adamu kinuiza mu utemi wakwe.

Chapter 17
1Ntondo mutandatu pembele u Yesu nuasola palumui nunduyo u Petelo , nu Yakobo, numununa, nwasola mpaka kukyanya ya mulima uliipu inee akola.2Nukailwa ntongela yao. usiu wakwe naumiliminta kina mpasu, ni ntila zakwe nazigelaa zimiliminta kina yeluu.3Laa, paso napunila u Musa nu Elia naitambula nunduyo.4Petelo nushokelya nu kukumuila u Yesu , shekulu , ingi izaa kumwitu ishee kutula paluandu uluu. kina ukilogwa, nikizenga iyanda itatu-- kimui kyako, ni kimui kyaki Musa,ni kimui kyaki Elia.5Itungo kinalutambula, Laa ilunde lyelu naliaimbaa umulule, na laa, nalupunila luli lukulu kupuna kulunde , naluuga, Uyu ingi mwana wane mulogwa namulogeligwe nunduyo. mutegeli umwene.6Amanigwa kinanaigya maso, naagua uundala naaopoka zigi.7Kangi u Yesu nuiza nwatona nu kutambula , ukii wala mulekiyopoka.8Nindio nauka usiu wao kyanya lakini sikaliamuonie muntu kuleka u Yesu ung'ene.9Ni kina itima mumulima, Yesu nwalagilya nutambula ,'' mulekipunia impola nya ulaii waso mpaka u mwana waki Adamu kinaukiiuka kupuna mwa akii.''10Amanigwa akwe namukolya , naitambula, itii nii iandikii itambula kina u Elia ukiiza kuandia?11Yesu nwashokelya nu kutambula, u Elia ukiiza kulukulu na ukishokya imantu tulu.12Lakini nukumuila inyee, u Elia wakondagya kuiza, lakini sikaliamulingile. badala yakwe namutendela mantu naliatakile enee. iyaso iyo u mwana waki Adamu kinaukiyagigwa mumikono yao.13Iyo amanigwa nalingaa kina alutambula mpola zaki Yohana mbatisha.14Kinanapika muulundo wa antu, muntu mui numwagana , nutungamya maluu ntongela yakwe, nu kukumuila,15Shekulu umukolelwe umwana wane, kindogolelyo walii ni kitui nu kuyaga zigi. kululo mala kingii ukugua mumoto hau mumazii.16Alinumuletile kwi amanigwa ako , lakini sikanasuums kukumukamya.17Yesu nushokelya nutambula, Inyee kileli nasikakisuilile nakyononekile, nikakikala palumui nininye mpaka nalii? nikakiumatilya nininye sunga nalii? muleti ipa pamwane''18Yesu numukenela, ipyepo nalyumupuna. musumbati nukamigwa kupuna itungo lilo.19Kangi amanigwa namwizila u Yesu kuunkunku nu kukumukolya, ''kwa nikii sikanakusuma kukumuinga?20Yesu nuaila , kunsooko ya usili wani unino. Kulukulu nukumuila , kina mukitula nu usuili sunga unino kina nseke ya mbeu nya haladali, mukishuma kukuila umulima uu, sam kupuna ipa wendeuko, nunduo ukishama na sikaikitula ni kintu kyensi kya kulemeka kumyani.21[ Ambila inkani za mukilili wa 21 '' Lakini aina iyii nyi pyepo sikalishumika kupuna, ila ku malompi nu kufunga, sikamakigela muwijuki nauza wa kalii.22Imatungo kinaili kili ku Galilaya, Yesu nuaila amanigwa akwe, '' Mwana waki Adamu ukiyikwa mumikono nya antu,23Na ikakumuulaga, ni ntondo zitatu ukiiuka'' amanigwa akwe natula kinshungu zigi.24Nindio kinanapika ku kapelinaumu, antu nakusoga ikodi ya nusu mpia namwendela u Petelo nu kutambula , Mbii mwalimu wani uklipa ikodi ya nusu mpia?25Nutambula , ''iyo'' Lakini u Petelo aliwingila mukati munumba, Yesu nwitambuila nu Petelo kwandia nu kuuga , ushiiga yani Simoni? Atemi a unkumbigulu, akupokela ikodi hau ushulu kupuna kwa kwani? kwa ioo naatemile kupuna kwa agenda.26Ni matungo u Petelo kinatambuile , ''kupuna kwa agenda'' Yesu nuaila ,iyo atemiga alegagigwa muulipii.27Lakini kulekiza kwatendaa iapunia ushulu atende imilandu, lenda ku bahali, taga indoano, na umisole insii iyo nijile kuandia. Pembele ya kudigula umulomo wakwe, ukiyagana mwaso mpia imui. misole wapele apunia ushulu kunsooko yane nunduwe.

Chapter 18
1Tungo lilo lilo amanigwa naaza kwaki Yesu nu kukumuila, '' itii wani namukulu muutemi wa kugulu ?2Yesu numwita mulisha munino, numuika pakati yao,3nu kutambula , kulukulu nukumuila , kina muleki yungama nu kutula kina alisha nanino sikamukishuma kuingila muutemi waki mukungile.4Iyo wensi nukitimagya kina mulisha munino, muntu kina nwaso ingi mukulu mutemi wa kugulu.5Na wensi nukumupokela mulisha munino kulina lyane umpokelile nene.6Lakini wensi nukusakagya umui katia ya anino iaa nansuilile kutimula, ikitula izaa ku muntu nwaso igue kyulu lya kushela litungwe munkingo yakwe, nu kukankanikwa pakati ya bahali.7Ole ku unkumbigulukunsooko ya matungo ma kutakigwa! kululo kutili kumatungo maso kuiza, lakini ole kumwakwe ku muntu uyo mutungo maso mikiiza kunsooko yakwe!8kina mukono wako hau mugulu wako ukusakilye kutakaa, uteme uutage kulii nunduwe. ingi iza kukyilikila kumwako uwe kuingila kuupanga kutula kutili mukono hau kilema, kukyila kutagwa mumoto wa kalii na kalii uutile ni mikono tulu hau migulu tulu.9Kina iliso lyako lyikakukutyulia , likule na ulitagee kulii nunduwe. iti izaa kukyila kumwako uwe wingile ku upangaa ni liso limui, kukyila kutagwa mumoto wa kali na kalii ni miso tulu.10Lai kina mukizi melaa umui wa anino aso. ku ndogolelyo nukumuila kina kugulu akoli amalalika ao ntondo tulu akulaa usiu waki tata wane nuili kugulu.11[Ambila inkani nazigiile kina ma mukilili wa 11, ''kululo mwana waki Adamu aliwizile kuguna ikyo nalikilimilile'' sikalimigile muwijuki nauza wa kalii.12Mushiiga yani? anga muntu utite nkolo gana limui, nu mui wao walimile, mbii sikaukakizileka kyenda ni kyenda nya mumulima nu kuyenda kumuduma umui nulimilile?13Na anga wamuligye , kulukulu nukumuila , ukumulumbilya kukyila ioo kyenda ni kyenda nasikaalimile.14Iyo iyo , sika ulowa waki tata wani nwa kugulu kina umui wa anino iaa walimansiile.15Kina muntua wako wakukosele, lenda, mulagile ikasolo nikoli katia yako nu mwene kinung'ene mwene. Kina ukakukwigya , ukitula wamushokagya muntua wako.16Lakini kina sikaukakukwigya, musole muntua umui hau abili kukyila palumui nunduwe, kunsooko ikopwa ya mashuda abili hau atatu kila lukani lusumile kukaminkiligwa.17Nkina anga wamelelye kukumutegela , liile ipolelyo ikintu kyaso, kina wamelelya iyo iyo kukulitegela ipolelyo, basi nwatule kina muntu wa nsii mupunia ushulu.18Kulukulu nukumuila, kyensi kyaso namukakukitunga muunkumbigulu nu kugulu kikitungwa.19Na kyensi namukakukitungulila munkumbigulu nu kugulu kikitungulwa.20Kanki nukumuila kunsooko kina antu abili katia yani angaigombye kyanya ya kintu kyensi munkumbigulu nakulilompaa, lyaso tata wane nwa kugulu ukakulitenda.21Kanki u Petelo nuiza nu kumuila u Yesu, ''Shekulu,

itii yikanga umuntua wane angawatyulye inee numusamile? Anga mala mupungati?22Yesu

numuila , sikanukukuila mupungati, lakini anga makumi mupungati mala mupungati.23Kunsooko iyo utemi wa kugulu ingi sawa nu mutemi nintii nalutakile kujipilya iyalyo kupuna

kwa asese akwe.24Kinanuandia kujipilya iyalyo, musese umui nuletwa kumwakwe

nulukumudaya mpia ihumbi kyumi.25Kululo alimugila kanzila nya kulipaa, shekulu wakwe

nulagilya waguligwe , musungu wakwe palumui ni anaa akwe ni kila kintu nalutite , ni malipoo

matendeke.26Iyo musese nugua, nutungama imaluu ntongela yakwe nuuga ,shekulu, uwe utule

nuwiumatilya palumui ninene, na nikakukulipa kila kintu.'27Iyo u shekulu waki musese uyo,

kunsooko nusuumwa zigi nikinishungu, numulekela nu kukumusamila idyeni lyaso.28Lakini musese nwaso nupuna nu kumukuga umui katia wa asese iaa, nalukumdaya idinali gana. Numuluta , numukaba mukilakala , nu kukumuila , ndipe ikyo nanukukudaya.29Lakini uyo umusese mua nugua nu kukumupepya zigi, nuuga , utule nu wiumatilya ninene, nikakukulipa.30Lakini musese uyo nwakuandia nusiita. Badala yakwe, nuenda nu kukumutaga mugeleza,mpaka kinaukakumulipa ikyaso nukumdaya.31Kina naona asese iaa ikyo nalikipunile.

nasikitikaa zigi. naiza nu kumuila u shekulu wao kila kintu nalikipunile.32Iyo uyo u shekulu wa musese uyo numwita, nu kukumuila , Uwe musese mudobu , alinukusamile uwe idyeni lyane tulu kunsooko alumpepilye zigi.33Mbii sikaliumutakwe kutula ni kinishungu ku musese miako, kina inee nalinukuonile kinishungu uwe?34Shekulu wakwe nutakaa nu kukuapela kwa ioo agyaa mpaka kinaukilipa ingele tulu naludaigwa.35Iyo gwa tata wane nwa kugulu kinaukakiatendela,kina kila umui wani sikaukakumusamila umuntua wakwe kupuna munkolo zani''

Chapter 19
1Naipunila itungo u Yesu kinanumala inkani zaso,nulega ku Galilaya, nuenda mumimbi ya Yudea ntongela ya mongo wa yoldani.2Umulundo ukulu naumutyata , nwakamya kuko.3Mafalisayo namwizila, namugema ,namuila, Mbii iti halali nee ku muntu kukumuleka musungu wakwe kunsooko yensi?4Yesu nuashokelya nu kuuga, ''sikanamusoma, kina umwene nalumuumbile umuandio alumuumbile mugosha nu mukiima.?5Ni kanki nutambula, kunsooko nyaso mugosha ukakumuleka tata wakwe nu nina wakwe nu kukamantana nu mukiima wakwe, nindio abili ikitula mwilii umui?6Iyo sika abili kanki,bali mwilii umui. ikyo nalukikamantanilye u Mukungile, muntu wensi walekekukikamantuula.''7Namuila , ino kwanikii u Musa nukulagilya kupunia iluka lya talaka nu kukumuleka?8Nuaila, ''ku ukaku wani wa nkolo Musa numugombia kukualeka iakiima anii, lakini kupuna umuandio sikaliiyo.9Nukumuila, kunsooko wensi nukakumuleka mukiima wakwe, yisikakutula kunsooko ya ukosi, nu kutoola wingii, utimuile. Nu mugosha nukakumutola mukiima namulekwe utimuile.10Amanigwa namuila u Yesu,'' kina iyo yilii ku mugosha nu mkiima wakwe, sikaizaa kutola.''11Lakini u Yesu nuaila, sika kila muntu usumile kushingila imamanio igaa, bali ingi kuioo du nagombigwe kushingila.12kululo akoli matowashi nalialelwe kupunila mundaa za nina ao. Na iyo iyo akoli matowashi naliatendwe ni antu. Na akoli matowashi naliitendile matowashi kunsooko ya utemi wa kugulu. Nusumile kushingila mamanio igaa nwasingile.''13Kangi nuletelwa akyii a alisha anino waikile imikono kyanya yao nu kulompa, lakini amanigwa akwe naakenela.14Bali u Yesu nuuga, agombyii alisha nanino, kangi mulekekwagilya kuiza kumwane, kundogolelyo utemi wa kugulu ingii wa antu kina aso.15Nunduyo nuika imkono yakwe kyanya yao, nulega paso.16Laa muntu umui nuiza kwaki Yesu nu kutambula, ''Mwalimu, itii kintu kii kiiza nanumutakwe kutendaa ndigyekutula nu upangaa wa kalii na kalii?''17Yesu numuila , kwa nikii unkolya kintu kii nakiiza? Ukolii umui du namukende, lakini kina angutake kuligya upanga, amba ishalia zaki mukungile.18Umuntu uyo numukolya , itii shalia nazii? Yesu nutambula, ulekiyulaga, ulekitimula, ulekiia, ulekishudila uulongo,19Aheshimu u tata wako nu mau wako, na umulogwe umunapiipi wako kina munkolo yako.''20Muntu uyo numuila, ''mantu tulu maso nimaambilile. kyilii nsiilye yani?21Yesu numuila, ' kina ukitaka kutula mukaminkilu, lenda, ugulye yaso nutiite, wapeele iatukaa, ukitula nikilindo kugulu. iyo nzuu untyate.22Lakini musumbati nwaso kinanwigya igoo Yesu naliwailile, nulega kukinishungu, kunsooko alusaile nsao ningi.23Yesu nuaila amanigwa akwe, kulukulu nukumuila, ikakuu ku muntu mugolii kuingila mu utemi wa kugulu.24Kanki nukumuila , itontu ku ngamia kukyila mu mutobo lya sindano, kuleka ku muntu mugolii kuingila mu utemi waki mukungile.25Amanigwa kinanaigya yaso, nakungualaa zizgi nu kutambula,- nwii gwaa nukigunika?''26Yesu nualaa nu kutambula , ''ku anadamu yaso sikalishumika, lakini kwaki mukungile tulu mishumika''27Kangi u Petelo nushokelya nu kukumuila, ''Laa, kulekile tulu nu kukukutyata uwee. itii kintu kii nakukiligya?28Yesu nuaila, kulukulu nukumuila , unwaso nuntyatile inee, mu uleli naupia tungo mwana waki Adamu kinukakikala pii tyengu lya utemi wa ukuligwa wakwe, nininye gaa mkakikala mukyanya ya matengu kyumi na ibilii ya muutemi, kukiahukumu makabila kyumi na mabilii ma Isilaeli.29Kila umui wani nulekile inumba, musumbati, munanso, tata,mau,alisha, anga mugunda kunsooko yane, ukishingila mala gananu kushala upanga wa kalii na kalii.30Lakini ingii nakuandia ino, ikitula ampelo, nina ampelo ikitula akuandia.

Chapter 20
1Kundogolelyo utemi wa kugulu wimpyanile nu mukola mugunda, nalulaile dau nuandila kukiajili ituma mulimo mumugunda wakwe wa mizabibu.2Pembele kina natula igombagya niituma mulimo dinali imui kulutondo, nuatuma kuyenda ku mugunda wakwe wa mizabibu.3Nuenda kanki pembele ya matungo manii itii nuaona iituma mulimo ingii imikile bila mulimo mu luandi lwa soko.4Nuaila, inyee gaa, longolii mumugunda wa mizabibu, na kyensi naki halali nikakumupela,' Iyo naenda kituma mulimo.5Nwenda kanki pembele ya matungo mutandatu ni kanki mutungu lya keenda , natenda iyo.6Mala yingi kanki zii tungo lya kyumi nalimui, nwenda nwiagana antu ingii imikile bila mulimo. nuaila, ''kwa niki mwimikile ipa bila mulimo wensi kulutondo luzima?7Namuila, kunsooko kutilii muntu wensi nwakukuajili. Nuaila, inyee nininye gaa longoli mumugunda wa mizabibu.8Imatungo ma mpindi kinaupika, mukola mugunda wa mizabibu numuila umwimili wakwe, aitee iituma mulimo apele imishala, kwa kuyandia nu nwa mpelo hadi nwa kuandia.9Kinanaaza ioo naliaajiliwe mtungo lya saa kyumi na limui, kila umui wao nusingila dinali.10Kinanaaza ituma mulimo akwandia, aliasigile kina ikishingila kukyilikila, lakini nasingila gaa kila umui dinali mui kila muntu.11Pembele kina nasingila imalipo mao, naikumusokya mukola mugunda.12Nauga, ia ituma mulimo ampelo atumie tungo limui du kukituma umulimo, lakini waliganilya nindishe, ishee kukenkile imiligo kulutondo luzima nu kupia nu upiu''.13Lakini mukola mugunda nushokelya nu kuuga ku mui wao, musua mua, sikantendile kalukani lubii. Mbii! sikazakwigombilye ni nene ku dinali mui?14Singila ikyo naki halali yako na wende iyako. Ingi ulumbi wane kukiapela iaa ituma mulimo naliaajiliwe impello sawa sawa nunduwe.15Mbii! sika haki kumwane kutenda ikyo nantakile ni nsao zane? hau liso lyako ingi dobu kunsooko ine nu mukende?16Iyo nwa mpelo ukitula wa kuandia nu nwa kuandia ukitula wa mpelo''17Yesu kinali unankila kuyuka ku Yelusalemu, aliwasolile amanigwa akwe kyumi na abli pampelo, nu munzila nuaila ,18Laa kuukilile ku Yelusalemu, nu mwana waki Adamu ukiyikwa mumikono ya akulu amakuhani ni andikii. Ikakumuhukumu nkia19na ikakumupunia kwi antu ansii amutanile, kukumutama nu kukumusulubisha. Lakni ku ntondo zitatu ukiiuka.''20Kangi unina wa anaa aki Zebedayo nuiza kwaki Yesu ni anaa akwe. Nutungama imaluu ntongela yakwe nu kukumulompa kintu kupuna kumwakwe.21Yesu numuila, utakile yani?'' Numuila, Lagilya kina iaa anaa anee abili ikalanse, umui mukono wako wa kundiilo nu umui mukono wako wa kunkigi mu utemi wako''22Lakini u Yesu nushokelya nuuga , sikawizii ikyo nukukilompa. Mbii! usumile kukikopela ikikombe nanikakukopela?'' namuila, ''kusumile''23Nuaila, kikombe kyane tyunu mukakukikopela. lakini kukikala mukono wane wa kundiilo nu mukono wane wa kunkigi sika mulimo wane kukumupela, lakini kwa ioo nakondaa kujipiligwa nu Tata wane.''24Amanigwa ingii kyumi kinanaigya yaso, natulakinishungu zigi ni ndio antua abili.25Lakini u Yesu aliwaitile umwene nu kukuaila, ''Mulingile ya kina atemi a nsii akuatumba, ni akulu ao akutimilagya ukulu kyanya yao.26Lakini ilekitula iyo kumwani. Badala yakwe,wensi nukitaka kutula mukulu kupuna mumwani lazima watule mwitumi wani.27Na nukitula wa kuandia kupuna mumwani lazima watule mwitumi wani.28Kina iyo mwana waki Adamu sikaliwizile kutumikilwa, bali kutumika, nu kupunia upanga wakwe kutula muguni kwa naingii.29Matungo kinaliipuna ku yeliko, umulundo ukulu naumtyata.30Naaona apoku abili ikalansile kumpelo ya balabala. kinanaigya kina u Yesu alukyila, naitunta nukutambula, shekulu, mwana waki Daudi, ukukolelwe''.31Lakini umulundo nawakenela, nu kukuaila tulyii. angaiyo , iene naitunta kukyilikila nu ktambula ,'' shekulu mwana waki Daudi, ukukolelwe,''32Kangi Yesu aliwimikile nwaita nu kukuakolya, mutakile numutendele yani?33Namuila, ''Shekulu kina imiso miitu malanguligwe''34Basi u Yesu, nutula mulutwe ni kinishungu, numatona imiso mao, iyo papo, nasingila usumi wakulaa ,namutyata.

Chapter 21
1Yesu ni amanigwa akwe napika piipi ni Yelusalemu na naenda mpaka ku Bethfage, mu mulima mizeituni, Kangi u Yesu nuatuma amanigwa abili,2nuaila ''lendi mukisali nakityatilile, mala kamui mukakimyagana ndogui ntungwe paso, nu mwanandogui palumui nunduyo. atungulii nu kukualeta kumwane.3Kina muntu wensi anga wamuile kyensi kuhusu lyaso , muuge, Shekulu waasiilye, nu muntu nwaso mala kamui ukakumugombya mwiize palumui nindio.4Ikintu ikii alikipunile ingi ikyo nalitambulwe kukyilila kwaki nuaila ,5Ailee ananso sayuni, laa,mtuemi wako upolokile kumwani , mkendegelu na uminankile ndogui, nu mwana ndogui mugosha, mwana ndogui mutakata.6Kangi amanigwa nalega nukutenda kina Yesu aliwalagilye.7Namileta indogui nu mwanandogui, nu kuyika intila zao mukyanya yao, nu Yesu nduyo nukalansa paso.8Ingii mumulundo naanzalilya intila zao munzila, ni iaa natema imatambi kupuna mu makota nu kuyanzalilya mubalabala.9Umulundo naiutongile Yesu ni ndio naliamutyatile naitunta induli, natambula,''Hosana kwaki mwana waki Daudi! ingi mukembetwanujile kulina lyaki Shekulu. Hosana kyanya kukyilikila''10Yesu kinanupika ku Yelusalemu, kisali kyensi nakyitumba nu kutambula,''uyu itii wani?11''umulundo naushokelya, uyu nabii yesu, kupuna ku Nazaleti''12Kangi Yesu nuingila muwitekelo waki mukungile. nuainga kunzii tulu naliigula nu kugulya muwitekelo.gaa nugalagalya imeza za akaanaia a mpia ni matengu maa agulya nkunda.13Nuaila , ''Yandikwe, ''Numba yane ikiyitwa numba ya malompi, lakini inyee mwamitendaa lyulu lya alegelanya.''14Kangi apoku ni alema namwizila muwitekelo, nunduyo nuakamya.15Lakini imatungo amakuhani ni andikii kinanaona isembo naitendekile, ni kinaaigya alisha ikua kilanga muwitekelo nu ktambula ,''Hosana kwaki mwana waki Daudi'' naambwa nikuo.16Namuila, wigagya ikyo nakitambulwa ni antu iaa? Yesu nuaila '' ee''lakini kilimukae kushoma, kupuna ku milomo ya alisha ni alisha natakata nakonkaa mutite utetembwa naukamilikile?17Kangi Yesu nwalekaa nu kuyenda kunzii ya kisali kya Bethania nu kugona kuko.18Idau kinalushoka mukisalii, alitite nzala.19Nuona kota mpelompelo ya balabala. nulyagana, lakini sikanukuga kintu kyanya yakwe ila maluka. nuuila, ilekitula ni nkalii kumwako kaikalii kanki.''na mala iyoikota lyaso nalinyaala.20Amanigwa kinanaona, nakulilwa nu kutambula , yatulaii ikota lyanyaala mala kamui?''21Yesu nushokelya nu kukuaila,kulukulu nukumuilaa, kina mukitula nu usuili ni bila woa,sikamukitenda ikyo nakitendekile kukuota lyaso du, lakini mukauuila anga uo mulima, usolwe winditagwa ku bahali, na ikitendeka22Kyensi namukilompa kusala, kunumusuile mukishingila'.'23Yesu kinanupika muwitekelo, akulu a makuhani ni anampala a antu namwizila matungo kinalumania nu kukumukolya, ''itii kumamulaka kii utenda imantu igaa? na itii wani ukupiile imamulaka igaa?24Yesu nushokelya nu kukuaila, ninene kanki nikakumukolya ikolyo limui. kina mukimbwila , ninene iyo iyo nikamuila iti kumamulaka kii nitenda mantu igaa.25Ubatisha waki Yohana-- aliupunile pii, kugulu hau kwa antu''? naikilitilya enee, naitambula, angakuuge , aliupunile kugulu, ukakukuila, kwa niki sikanamunsuila?26Lakini angakuuge, aliupunile kwi antu, kukiaopoka anamukutano, kunsooko tulu akumuona u Yohana kina nabii''27Iyo namushokelya u Yesu nu kutambula , ''sikakwizii'' nuaila gaa, ''wala ninene sikanikakumuila itii kwa mamulaka kii nitendaa imantu igaa.28Lakini mushiiga yani? muntu nutite anaa abili. nuenda kumui na kukumuia, mwana wane, longola witume mulimo mumugunda wa mizabibu29ntenda. mwana nuiza nu kuambula , sikanienda,Lakini pembele nukaila imasigo makwe nwendaa.30Nu muntu uyo nwenda ku mwana wa kabili nu kutambula kintu kikyo kikyo. mwana uyu nushookelya nu kutambula, nikyenda, Shekulu, lkini sikanwenda.31Nwii kati ya anaa nabili nalutendile matakwa maki tata wakwe? natambula, ''mwana nwa kuandia.''Yesu nuaila , kulukulu nukumuila , isoga ushulu na akosi ikingila mu utemi wa kugulu kabla yani kuingila.32Kundogolelyo u Yohana aliwizile kumwani kunzila nangoloku, lakini sikanamumusuila, matungo asoga ushulu ni akosi aliamusuilile.33Tegeli impyani yingii. alukoli muntu, muntu nutite yeneo kyulu lya nsii. alupandile mizabibu, nuikitiila lukinga, nuzipya nikiseme kya kushemela divai, nuzenga ni kianda kya alindili, nulikodisha kwa atunza zabibu. Kangi nwenda nsii yingii.34Matungo ma maimbula ma zabibu kina naupiipika, nuatuma akyii aitumi kwa alimi a zabibukushola mizabibu yakwe.35Lakini alimi a zabibu naasola itumi akwe,namukua umui, namuulaga umua, na mukua umui kwa mague.36Kumala ya nzia , mukola nuautuma itumi ingii, ingi kukyila ioo akuandia, lakini alimi a mizabibu naatendela iiyo iyo.37Pembele paso shekulu nwaso nutuma kumwao mwana wakwe, nutambula, ''ikakumuheshimu umwana wane''.38Lakini ailimi a mizabibu kina namuona musumbati nwaso, naiila,'uyu ingi musalii, nzui, kumuulage kusole usali.39Iyo namusola, namutaga kunzi ya mugunda wa mizabibu nu kukumuulaga.40Mbii mukola mugunda wa mizabibu kinaukiiza,ukakwatenda yani limi a mizabibu?'41Namuila,''Ukakiaono aso antu adobu kunzila nya utaki kukyilikila, na kangi ukakuukodisha umugunda wa mizabibu kwa alimi ingii a mizabibu, antu naikilipa kunsooko ya mizabibu nikiyila.''42Yesu nuaila, sikanamusoma mu mandikwa, 'igue nalialisitile iantu lyaza gue kyulu lya yukii. ilii alilipunile kwaki Shekulu, na yukukukulilya mumiso miitu?43Iyo nukumuila , utemi wa kugulu waki Mukungile ukishololwa kupna kumwani nu kupegwa nsii nikelile inkali zakwe.44Wensi nukigua kyanya yi gue lyaso ukiunwa ipandeipande. lakini ku wensi nalikakumuguila,likakumusia''45Akulu amakuhani ni Mafalisayo kina naigya impyani yakwe, naona kina ukiatambulilya enee.46Lakini kila kinaikitaka kugolola mikono kukyanya yakwe, naopoka anamukutano, kunsooko antu aliamulaile zii nabii.

Chapter 22
1Shekulu nzua aliwitambulile nindio kangi kumpya nuuga ,2Utemi wakugulu wimpyanile numutemi naluzipililye sikunkulu nya winga wa mwana wakue.3Nualagilya iituma milimo akue kukiasugamilya naalianue kuiza kusikunkulu nya winga ,ipagua sikanaizaa.4Umutemi nualagilya kangi iituma iingi ,nuuga .ailii tulu nalianue,laii,nzipililye indiaa.nzagamba nintokota zane nanginu zasinzagwa,ni mantu tulu makondaa ,nzui kusikunkulu nya winga.5ipagua iantu aso sikaliambilile kumoo uwanua wakue .iia nashoka mumigunda inyao ,naingii naashoka mukyali wao wausuluja.6Iiia naaukilya iitumi aki mutemi naakolya nsoni nukukuaulaga.7Umutemi nutakaa, nualagilyaa iamumbi lyakue,nuaulaga ioo aulagani nukukukilimansilya ikisali kyao kumoto.8kangi nuailaa iitumii akue uwinga wakondaa ipaa naalikue sikaijipile.9Kululo longoli mumisambi nya nzila nankulu,anii antu ingii kinaikishumika azee kusikunkulu nya winga.10Itumii naalongola kunzila nankulu nukukiasugamilya iantu tulu naliaonie , nakende ni naabii.kululo inumba nya winga nijulaa agendaa.11Kina umutemi nuingila kukualaa agendaa ,numuona muntu mui sikalujalile kijalo kya winga.12Umutemu numukolia ,musuamua, azawingile imbii munu mukatii kuna umugila intiila ya winga, umuntu nuasio sikanushokelya kyensi.13papo mutemi nuailaa iitumi akue , mutungi umuntu uyu imikono nimigulu mumutage kunzii mukitii, ukuaso kukoo ikitula suka nukushia mino.14Kunsooko antu ingii iyitua , iasagulua akyii.15iyogua Iapalisayo naalega nukukigombia kina ikakumuguila unzua munkani zakue umwene.16Iyoo naalagilya iamanigua aoo palumui ni ahelode. namuila unzua ,mwalimuu , kulingile kina uwee wimuntu wakulukulu, kangi umania inkani zaki mukungile kukulukulu. sikulaile nuusokia wa muntu wingii nasikaulagila upendeleli kwia antu.17Kululo kuile ushiiga yani, Apa taine ikishalia kulyipa kwaki kaisali angasikaiyo.18unzuaalulingile uolu uwao nukuuga kwaniki mngemaa , inye akinilii.19Ndagilii impia nazukutumika kulipila ikodi. iyogua namuletela idinali.20Unzua nuakolia , kyelu nilina ilii yakwani.21Namumshokelia,yakikaisali,iyoo unzua nuailaa, mpelii ukaisali iintu nayakue ni yaki mukungile mpelii mukungile.22Kinanaigya iyaso nakunguala.namuleka naukaa iyaoo.23Ulutondo luaso imasadukayo akyii aliizile kwaki nzua ,ioo nakuuga kina kutilii kawiukii waakii. Naamkolya ,24Naiyuga , mwalimu, musa nuuga ,anga muntu ukiile sikulelile kaana,umuntua wamusale umusungu nuaso wamupele umwana kwaki muntua wakue.25Aliakolii antua mupungatii.nwakuandia alutolile nutula wakia sikulelile kaa anaa.Numulekela musungu umuntua.26Kangi muntua nwakabili nduyo nutenda iyoiyo, kangi nunwa katatu,naitula iyoo sunga ninduyo nwa mupungatii.27kina natula atendaa yaso tulu, umusungu uyoo numwene nukia.28ipagua kuwiuki umusungu nwaso ukitula mukima wakwani kuantua aso mupungatii .kunsooko tulu aliamutolile.29Unzua nuashokelya nuailaa , mutyulia , kunsooko sikamwizii mandikua ni ngulu zaki mukungile.30Kunsooko kuwiuki, antu sikaakutola nukutolwa .ibadala yakue antu kulaa kina amalaika ukoo kugulu.31Ilagua kuwiukii waakii, kyili musome ikyo mukungile nalukiugile kumwanii, nuigaa,32Inee nii mukungile waki Ibulaimu , mukungile wki Isaka, nu mukungile waki Yakobo,mukungile sika mukungile waakii, ilagua mukungile wanaapanga.33Itungo umwilundo kinanaigya ilii. nakungualaa imamanigua makue.34Iaa palisayo kinaigya kina unzua wamumagyaa iamasadukuyo, naiilinga enee akola palumui .35Umui wao, nui mwanashalia , numukolia ishwali kukumugema.36Mwalimu, itii lyagilio kii ni kulu kukila tulu mushalia.37Unzua nushokelia , lazima umulogue ushekulu kumoo waako tulu, nukunkolo yaako tulu, ni masala maako tulu38,Ilii lyalii lyagilio nikulu lyakuandia.39Ninyakabili impyanile ni nyaso, lazima umulogue umunapiipi waakokina iyo nakulawilogilue uwee.40Shalia tulu ni alotelia atumbile malagilio maga namabili.41Iaa mafalisayo kinakilii ilundilile palumui ,unzua nuakolia ishwali .42Nuuga itii mushiigs yani mukyanya yaki nzua.umwene mwana wakwani. nienee namushokelia , ingii mwana waki Daudi.43Unzua nuashokelia ,itii kunamuna kii u Daudi ku muau ukumwita shekulu, nuuga,44Shekulu alumuilile shekulu wane , kaa umukono wane wakigosha, mpaka kinanikakiatenda iana ulugu ako aikue pansi yamigulu yako.45Kina u Daudi ukumwita kilisito shekulu itulai ukitulamwana wakue.46Kutilii nalusumile kushokelia lukani kangi, nakutilii nalugemile kangi kukumukolia imaswali mingi kupuna ulutondo lulo nukulongoleka.

Chapter 23
1pembele nuuga nuwingi wa antu ni amanigua akue nuuga,2Iandikii ni afalisayo ikalile itengu lyaki musa.3Kululo kyensi nailagilya kutenda, tendii kunu imukiapenunkula.mukiziyiga intndo zao,kunsooko akuuga mantu nakakaatendile.4Kulukulu, ienee akutunga imiligo namikaku kukuikenka, akiakenkagia antu kumaiga mao. ilagua ioo enee sikaakusunta ninga uluala kukenka.5Imatendo mao tulu , akimatenda gale alawe niantu . kunsooko ienee akugalimpagia masandiko mao akongelagia ukulu wa mapindp ma ntila zao.6Ioo kulaalugue kukila .mumatumpi makifahali mu sikukunkulu nu matengu maishima mukatii ya kintengeli .7Nukuugigua kuishima mumatumpii mamu soko , nukuyitwa amwalimu ni antu.8Inie sikamujipile kuyitua amwalimu, kunsooko mutite mwalimu umui, nininye tulu mukintua .9Muleke kumwita muntu wensi ipaa minaunkumbigulu .10Kangi mulekiziyitua amwalimu, kunsooko mutiite umwalimu umui du, unzua.11Namukulu katia yani ukitula mwitumi wani. wensi nukinansula ukitimigua.12Nu wensi nukakitimya ukinansulwa.13Ipaa inyee andiki nia palisayo, akinili mukiatungilia antu utemi wa kugulu. inyee sikamusumile kuingila, nikangi sikamukiagombia kutendaa yaso.14Muambile umukilili wa 14 sikaugelile mukijikijuki na tazuu kya kali. ijukijuki iia yukongelagia mukilili wau baada ya mukilili wa 12 .Mukilili wa 14 inyee andiki nia palisayoakinili,kululo mukiamila iajane.15Ipaa inyee andiki nia palisayo , akinili muputa kutyumbi mubahali nu kupika kukumutenda muntu umui nusuilile igo namukimamania, nikina ukutula kina inyee, mutenda kaubili mwana wa kujehanamu kina mwiili.16Olee wani atongeli apoku , inyee namukuuga, wensi nukulapa mupyolelio , watungua nikilapo kyakue.17Inyee apoku mwanaulu, nakyii nakikulu kuleka kyingi,izahabu angaa poyolelio naliikile uwakifu izahabu kwaki mukungile.18nu wensi nukulapa kwaku polelio sika kintu. ninukula kwa shongelyo nalyili kyanya yakue ,mtungue nikilapo kyakue.19Inyee antu namwapoku ,kyii nakikulu kuleka nakyingi ,shongelyo anga pitekelo nalyukuika uwakifu masongelyo namipunigua kwaki mukungule.20Kululo, umwene nukulapa kwa kutekelo ukulapa kuio nuku intu tulu nayili kyanya yakue.21Numwene nukulapa kwaku tekelo ,ukulapa kulilo nu kumwakuenukikala mukati yakue.22Numwene nukulapa kwakugulu ,ukulapa mutengu lya malago ma mukungile nu mwene nukikala kyanya yakue.23Olee wani, andikii nia palisayo,akinili, kunsooko mukulipa masongelyo kwa bizali munaanaa numushisha, mukuleki mantu maluto ma shalia haki usamili,nu usuili. iga yimjipilee imwatenda ,na sikakuleka namingi bila kukumatimilya.24Inyee atongeli apoku, inyee namukusuza ing'unui ninino ninino kangi namumila ingamia.25olee wani, andikii nia palisayo, akinilii, kunsooko muyogia kunzii iikombe ni kunzii ya sahani ,kangi mukatii ijuile ukapwa nu uula usagia.26Inyee Apalisayo namwapoku elie kuandia mukatii mukikombe nu mukatii musahani ,iyo kuupande wa kunzii nduo utle weluu.27Olee wani, aandiki nia Apalisayo, akinilii, kunsooko mwimpyanile nii ibila naipandwe ishokaa, iyo kunzii ikigela izaa, alali mukatii ijuile imakupa maakii nikila kintu nakidobu.28Iyo gua nininye kunzii mukigela mwanahalali ntongela ya antu,iyogua mukatii mujile uukinili na ulegelanya.29Olee wni, andikii nia Apalisayo,akinilani, kunsooko munzenga ibiila ya aloti nukukuijipilia ibiila yanahalali.30Inyee mwiuga, kina angalikukyale intondo zaa atata itu, sikalikutula kwasangili palumui nindio kuita imigali ya alooti.31kululo mukishudila uninye kina inye mwiana aaso naliaulagile ialoti.32Kangi inye mukukaminkilagia nukukijulia uluandi nalujipile imilandu ya tata anii.33Inyee nzoka, anaa aipilibao ,kinambii mukitalama uulimansilia wakuagigua.34Kululo, lai, nikiagilia kumwani ialoti, antu natite masala,ni andikii.akei ao naipunilie nukukuaagia.ni akeio ao mukakiatama mukati mukintengeli kyani nukukuainga kupuna mukisali kimui kuyuka nikia.35Imatokeo kuninya yani ikipunila migali tulu yaanahaki nalimitue muunkumbigulu, kuyandia imigali nyaki Habili munahaki mpaka kumigali yaki Zakaliamulisha waki Balakia, nalimumuulagile katia yapaweluu nu kuwitekeleli.36Kulukulu, nukumuila, imantu igaa tulu mikakimaligia ikilelua ikii.37Yelusalemu,Yelusalemu, uwee nukiaulaga ialoti nukukuakua imague ioo nalialagiligue kumwako, mala kanga naniailingile iana ako palumui kina nkuku nyukuilingaa iana nkuku akue munsilili mumbaa zakue, nisho sikalugombile.38Laa, inumba yako yasagaa mpolelu.39Ninene nukukuila , kuyandia itungo ilii nukulongoleka sikukimona, kangi kinaukitambula, wakembetagua umwene nupolokile kulina lyaki shekulu.

Chapter 24
1Unzua nupuna kuwitekelo nukulongola kinaulunji. iamanigua akue namwagana namulagila inumba zawitekili.2Kululo nashokelia nuailaa ipaa sikamuaonniene imantu iga tulu, kulukulu nukumuila kutilii igue nalikishaga kukyanya yalia kuleka kugumulua.3Kinawili mumulima wamizeituni, iamanigwa akue naamwagana unkunku nukutambula, kuile,imantu iga mikipunila nalii kintu kii kikitula yukii lyakwiza uwee nu mpeleleko nya ukumbigulu.4Shekulu nuashokelia nukukuaila, tulii mulike kisakisa mulekizipugamulua.5Kunsooko ingii ikiiza kulina lyane .ikiuga, ni nene kilisito , kangi ikakumugomola.6Mkiigia mbita ni mpola za mbita. lai mulekizitula nuoa, kunsooko imantu igaa ingii makupunila, ilagua impelo iyo kakilii.7kunsooko insii ikiyuka kunsii yingi , nu utemi kuu utemi wingii, ikitula nzalaa ni nsii kukikima munandi ningii.8Ipagua imantu igaa tulu ingi muandio du wa uwai wa kitunguila.9Iyoo gua ikakumupunia kunsooko ya wagigua nu kuaulaga .mukiyipilua ninsii tulu kunsooko yalina lyanee.10Iyogua ingii ikikukumpa nukupalansana nukukiipilua enee kwa enee.11Ialoti ingii aulongo ikipunila nu kukiakonga ingii.12Kunsooko uuolu ukiongeleka, ulowa waingi ukipola.13Ilagua nukakiumatilia sunga impelo , ukigunua.14Uu utanantya wa utemi ukitanantigua muunkumbigulu tulu kuushuda kunsii tulu na kangi mpelo iyo ikipika.15Kululo, kinamukiona iyipilo lya wononi, nalitambulue nu muloti u Danieli lyimikile paluandi naluelu [nukusoma nwalinge],16Ioo naakoli ku yuda amankile kumulima.17Nu nduyo nuili kukyanya yanumba sikushuma kutima pansi kushola kintu tulukyensi kupuna mukati yanumba yakue,18Nunduyo nuili kumugunda walekishoka kushola ikijalo kyakue.19Ipaa olee waoo naatite umwana nindio naionkia muntondo zaso.20Lompii nukumanka kumyani kuleki ilekitula matungo mampepo, sikalutondo lua kitekela.21Kululo ikitula lwago lukulu, kiliitule kupuna imuandio wakuumbua uunkumbigulu mpaki tungo ilii na sikaiktula ikoli kangi.22kina intondo zaso angalizilekikupinkigua ,kutilii najiligunika. ilagua kunsooko yaasagulua, ntondo zaso zikikupinkigua.23Kangi angaitule muntu wensi ukakumuila laii, kilisito ukoli ipaa anga , kilisito ukoli ipoo,mulekishuila inkani zaso.24Kunsooko akilisito aulongo ni aloti aulongo ikiiza nukulagila imiena mikulu nikisembo, kukiagomola, kina angaliishumike nukuasagulua.25Laii namusugulaa kina kyilii imantu maso kupunila.26Kululo ,kina ikakumuila ,ikilisito ukoli kubalangu, mulekienda kwaso kubalangu.hamwi, Lai ,ukoli mukati munumba , mulekishuila inkani zaso.27Kina iyoo inkua nyukumilika kupunila kukilima nu kuyelya mpaka kumweli, iyo ikitula kupoloka kwaki mwana nwaki Adamu.28Tulupensi kina ukoli umuzoga , ukwaso kuko imbesi kinazikilunda.29ilagua kina nalukila uluago lukulu lwa ntondo izoo, ijua likiyikilua ikiti, umweli sikaukipunia kawelu wakue, insonda zikigua kupuna kugulu , ni ngulu za kugulu zikishungusikaa.30papo umwena waki mwana wa Adamu ikakigelela kugulu, ni makabila tulu ma muunkumbigulu ikilila. ikakumuona umwana waki Adamu ukipoloka nimalunde ma kugulu kungulu nu welu ukulu.31Ukakialagilya iamalaika akue kululi nalukulu lwa mpilimbi, nindio ikakiilinga palumui niasangulua akue kupuna nandi zinii za unkumbigulu. kupuna mpeleleko imui nyigulu mpaka ninzia.32Imaniii ishomo kupunila mukyota lya mutini. kina du ityambi kinalisonge nukupunia imasanzi iyaso kipasu kyegelaa.33Kululo ,kina mukiona imantu igaa tulu, yumujipile kumana kina wegela , piipi numalango.34Kulukulu nukumuila, ikileli ikii sikakikiligia , mpakadu imantu tulu igaa mikitula mapunilaa.35Igulu ni nsii zikikilaa,ilagua inkani zane sikazikikilaa kalutondo.36Kululo ulutondo ulo nitungo kutili muntu nulingile, atania malaika akugulu, wala umwana , balii utata ung'ene mwene.37Kina iyo kinaliitulile kuntondo zaki Nuhu , iyoo ikitula kuiza kwaki mwna waki Adamu.38Kunsooko pantondo zaso kinalikili ikinuenue antu aliakulia nukukopa, naitola nukutolwa mpakaa ulutondo ulo u Nuhu naliwingile mupango.39Na sikalialingile kintu kyensi mpakaa ikinuenue kinanakyiza nukukuakenka tulu - iyoo kina ikitulaa kuiza kwaki mwana waki Adamu.40iyoo antu abili ikitula ilii kumugunda- umui ukisholua ,na mui ukilekwa kunuma.41Asungu abili ikitula ishia palumui - umui ukisholua , nu mui ukishagaa.42Kululo , mtulu nikilao kunsooko sikamwizii ikalutondo kii uluaso nukiiza ushekulu wani.43Ipaa mulinge kina , ushekulu mukola kaa angamane matungo kii umwii azujile, alujilikesha na sikalugomba inumba yakue kuingililua .44Kululo , yumujipile kutula mwakondaa, kunsooko umwana waki Adamu ukiiza kumatungo nasikamutumbile.45iyogua wani namusuili, musese nutite masala , unuaso ushekulu wakue umupile utemi kyaya ya nailii munumba yakue, wapele indiakumatungo namazaa.46Mukembetwe umwitumii nuaso,unuaso ushekulu wakue ukakumwagana utenda yaso itungo kina ukiiza.47Kulukulu nukumuila shekulu ukakumuika kyanya mukila ikintu nakyakue.48Ilagua kina umusese namubii angawauge munkolo yakue, shekulu wane watinagya ,49wandie kukiakua iitumi akue , kangi walie nukugala intulu,50Shekulu wa musese nuaso ukiiza katia lutondo nasikalutumbilue , nu matungo nasikaumalingile .51Shekulu wakue ukakumutema nandii zibilii nukukumuika mu lyoma limui kiligania ni akinilii kinaikitula nisuka nu kushia mino.

Chapter 25
1Papo utemi wa kugulu ukakimpyanigua ni ananso kyumi naliasolile intala zao nu kulega kuyenda kukumupokela umutizila namugosha .2Atano katia so alianaulu atano iiia aliatite masala.3Ananso naanaulu kinaaliasolile intala zao sikaliasolile makuta mensi.4Iyogua ananso natiite masala aliasolile isheme naitite makuta palumui nintala zao.5Imatungo kina umutizila namugosha nutinia kupika ,tulu naambua nindolonatula agonaa.6ilagua imatungo mautiku wamananee mwano aliukolii . lai, umutizila namgosha,punii kunzii mumusingile.7Papo ananso aso naalaia tulu nukuyakilia intala zao .8Ioo naanaulu naaila ioo na amasala , mukupele luandi lua makuta mani kunsooko intala ziitu zidiba.9Ioo namasala naashokelia nukukuaila sikamikakukupikia ishe nininye, kululo lendii kuagulia mwigulilie ingele yanii.10Kina alienda kugula, umutizila namugosha nupika natulu naliakondaa naenda numwene musikunkulu nya winga, nu mulango naugalilua.11Pembele ioo ananso naingi iyo napika nu kuyuga , shekulu,shekulu, kuguile.12Ilagua nuashokelia nukuuga, ikulukulu nukumuila ,ine sikanumwizii.13Kululo laii, kunsooko sikamwizii ulutondo ni matungo.14Kunsooko iliganilile nu muntu nalutakile kuyuka kunsii yingi. Aliwaitile asese akue nu kukiapela ugolii wakue.15Umui wao numpela matundu matano ,umua numupela mabili, numua uyo numpela tundu limui . kila umui alupokelile ingele kuligananu usumi wakue , nu muntu uyo nulega nuenda zakue.16Pipii uyo nalupokelile matundu matano aliwendile nuikila , nukulelisha matundu mingi matano.17Iyoiyo nunduyo nalupokelile matundu zibili , nulelisha zingi zibili.18Ilagua umusese nalupolelile itundu limui ,nuenda uluakue , nusimba ikombo pansii numipusila impia nyaki shekulu wakue.19Ni pembele matungo malipu, shekulu nua asese aso nushoka nuzipilia maalio nindio .20Umusese uyo nalupokelile imatundu matano nuiza nuleta matundu matano nimia, nuuga shekulu alumpile matundu mtano laa nakuga zingi zitano.21Shekulu wakue numuila , kulaa ,musese muzaa namusuli, watula umusuili kuintu nainino.Nikakukupela uukulukyanya yaintu ingii. ingila mu ulumbi waki shekulu wako.22musese nalupokelile matundu mabili nuiza nuuga, shekulu alumpile matundu mabili . laa, nakuga zingi zibilii ,23Shekulu wakue numuila ,kulaa, musese muzaa numusuili watula umusuili kuintu naikei. nikkukupela uukulu kyanya yaintu ingi. ingila mu ulumbi waki shekulu wako.24Pembele musese nalupokelile itundu limui nuiza nukuuga shekulu niizi kina uwe wimuntu umutaki. ukukala nuluandi kina sikaupandlile ukuimbula nuluandi nasikawitile.25Inee nanopoka, nanenda uluane nampisa itundu lyako muulongo.laa utite ipaa yoo nali yako.26Ushekulu wakue numushokelia nuuga ,uwe umusese nambii kangi umukata , aluwizii kina nukukalaa uluandi nasikapandile nu kuyimbula luandi nakanitile.27Kululo aliyukujipile kukiapela impia yane antu aku benki, imatungo ma kushokia kumwane alinijilipokela iyo nyane palumui ninandelisigue.28Kululo gua mulegelyii impia nyaso mupeli uyo musese nutite impia kyumi.29Kila muntu nutite ,ukiongeligua nkankana nukukilikila zigizigi.kumuntu wensi namugila kakintu, kikyo nutite ukilegeligua.30Mutagii kunzii kukiti unuaso musese nasikufaile, ukwaso kuko ikitula sukanu kushia mino.31Imatungo umwa waki Adamu kina ukiiza utemi wakue, ni amalaika tulu palumui nunduyo, papo kinaukakikala mukyanya itengu lyakue lya utemi.32Insii tulu zikakilunda ntongela yakue , numwene ukakiatemanula antu, kina iyo umudimi nukutemanula inkolo nimbuli.33Ukakiziika inkolo mukono wakundilo uwakue wakigosha , iyo imbuli ukakiziika kumukono wankigi.34Kangi umutemi ukakiaila ioo naili umukono wakue wakundilo ,nzuii, namwakembetwe nu tata wane usalii uutemi nauzipiligwe kumwani kupunila kuyikwa umusingiwa unkumbigilu.35Kunsooko alintite nzalaa namumpela india ; alinumugenda namunsugamilia .36Alinikipui ,namunjala intila, alinumuluile namunkendegela ,alinili mukitungo namunzagana.37Iyougua ianahaki ikakumushokelia nukukumuila ,shekulu, nalii alikukuonie winzalaa nakukulishia. hamwi utite noota nakukupela imazii.38Na nalii alikukuonie umugenda , nakukusugamilia, anga ukipui nakukujalia intila .39Na nalii alikukuonie umuluile ,nukitungo,nakukuagana.40Nu mutemi ukakiashokelia nu kukuaila,nalimukitendile ipa kumui wa antu ane naanino, alimuntendile nene.41Iyo ukiaila aso naaili mukono wakue wankigi, legi pamwane, namwazumwe , longoli kulungu lya moto wakali na kalii nauzipiligue kuaajili yake munamampilu nia malaika akue,42Kunsooko alintite nzala sikanampula kandia.alintite noota sikanamumpela kamazii.43Alinumugenda sikanamunsugamilia, alinikipui sikanamumpela kaijalo, alinumuluilena alinili kukitungo ,sikanamuntunza.44Iyo niene, ikakumushokelia nukuuga shekulu nali alikukuonie utite nzalaa ,anga noota anaumgenda ,anga ukipui ,anga umuluile , anga umutungwa, sikanakukukendegelaa.45Iyo gua ukakiashokelia nu kuuga ,kulukulu nukumuila , ikyo nali sikamukitendile kumui wa aso naanino , sikalimuntendile kanene.46Iaa ikienda muwagigua wakali na kali iagua naatite ihaki muupanga wa kali na kalii.

Chapter 26
1Imatungo shekulu kinanumala kutambua inkani tulu zaso ,nuaila amanigua akue,2Mulingile kina pembele ntondo zibili ikitula ni sikunkulu nya pasaka, nu mwana waki Adamu ukipunugua wagigue.3pembele akulu amakuhani ni anampala aantu aliataganile palumui mukikao kya kuhani namukulu, nakuitagua kayafa.4Kupalumui aliapangile injama kukumuguile unzua kuunkunku nu kukumuulaga .5Kululo naatambula , ilekitendeka mumatungo masikunkuluu ilekiizipunila kukiagia mwi antu aso.6Imatungo unzua kinaliwili ku Bethania munumba nyaki Simoni mkoma,7Kinawigololile mumeza, musungu umui nuiza kumwakue nukenkile ilimbe lya alabasta nalilitite makuta maishima nkulu, numatagila mukyanya itue lyakue,8Ilagua iamanigua akue kinanaona ikintu kyaso, naaipilua nukuuga Yani insooko ya asalaiyii.9Igaa alimishuuma kuguligua kungele nkulu nu kupegua atuka.10iyo unzua kina walinga ilii, nuailaa, kwanikii mukumuagia umusungu uyu. kunsooko utendile kintu kiiza kumwane.11Iatuka mwiensi ntondo tulu, kuio sikamukitula palumui ninene kakalii.12Kunsooko alupungulie makuta igaa mukyanya ya mwili wane , alutendile iyaso kunsooko ya uikua wane.13Kulukulu nukumuilaa , tulu pensi lukani ulu lukitanantigua muunkumbigulu wensi, itendo nalutendile umusungu uyu ,kikitula kiltambulua zii kijukijukii.14Iyo umui waioo naikyumi naabili, nalimwitue Yuda Iskaliote, nuenda kwakulu akuhani .15Nukuuga mukimpela yani anganumupilukilie.. namupimila ipande kyumi natatu ya mpia .16Kupuna itugo lilo nuduma ilyoma lya kumupilukilya.17Ulutondo luakuandia lya mikate nasimiikilue kanshashu, iamanigua namwagana unzua nu kuuga , pii usiilye kukuzipililie ulie india za pasaka.18Nuaila longoli kumujini kumuntu kitunga namuili , umwalimu uuga, matungo mane megela . nikikaminkilia ipasaka palumui ni amanigua anee munumba yako.19Iamanigua naatenda kina unzua aliwalagilie , kangi naazipilia india za pasaka.20Kina ipika mpindi , nukala kulia india palumui nindio amanigua kyumi na abii.21Kinaliilia india nuuga , kulukulu nukumuila kina umui wani ukimpiluka .22Aliasikitikile zigizigi , nukila umui nuandia kukumukolia , kulukulu sikakaka nene shekulu.23Nuashokelia ,uyo nukituala umukono wakue palumui ninene mubyakuli mwene ukimpiluka.24Mwana waki Adamu ukilega, kina aliyandikilue.ipaa ole wakue umuntu nukakumupiluka umwana waki Adamu,alijile izaa umuntu nuaso kanga walekilelua.25Yuda nalukumupiluka nuuga kanga nene ne nzua, unzua numuila, utambuile ulukani luaso uwe mukola.26Kinali ilia india, unzua nuusola umukate, nuukembeta nunukuumega. nuapela amanigua akue nuuga solii, mulie uu wau mwiili wane.27nuambaa ikikombe nu kushongellia , nuapela nuuga , kopiitulu muikii.28Kunsooko iyii migali yane niitika kunsooko ya ingii kuusamilua milandu.29Ilagua nukumuila sikanikikopa kankii inkali za muzabibu uu, mpaka lutondo kinanikikopa mpia palumui nininye muutemi waki tata wane.30Kinaatula akondia kyimba ilyimbo , naapuna kuyuka kumulima wa mizeituni.31Kangi unzua nuaila uutiku uu inye tulu mukikumpa kunsooko yane, kunsooko imeandikwa, nikakumukua umudimi ni nkolo zidale zikishapatila.32Ilagua pembele kuiyukaa kwane, nikakumutongela kuyenda kugalilaya.33upetelo numuila , kanga tulu akusiite kunsooko nyamantu namikakukuligia,inee sikanikakukusiita.34Unzua numuila kulukulu nukukuila , utiku wau kyili mumbi wakunkule, ukiknanaa katatuu.35Petelo numuila , anga kinainjipile kukia nu nduwe sikanikakukukana. ni amanigua tulu nauga iyoiyo.36Pembele unzua nuenda niene kuluandi nalukuitagua Getsemane nukukiaila amanigua akue ,kyalansi ipaa itungo nanunji uko nukulompa.37Numusola uu Petelo ni ana abili aki Zebedayo nuandia kushunsulia nukushikitika.38Iyo nuaila nkolo yane itite upiina ukulu zigi.kanga ngele yakukia. sagii ipaa mwelie palumui ninene.39Nuenda ntongela iniino, nuguaa uundala,nulompa . nuuga ,tata,wane,kina ikishumika , ikikombe ikii kimpuute. ilekitula kinansiilye inee, ila kina usiilie uwe,40Nwiagana iamanigua nuagana agonaa ndolo, nuaila Petelo , nikii sikamwasuma kuyelia ninee kwitungo limui.41Elie nukulompa mulekiingila mumagemua. nkolo igomile, ilumwili uneketuu.42Nuenda iyakue kaubilii nu kulompa, nuuga,tata wane, kina ikintu ikii sikaishumile kukipuuta nakangi mpaka nkopele kikombe ikii, ulowa wako utimiligue.43Nushoka kankii nukukiagana agonaa ndolo, kunsooko imiso mao alimaza maluto.44Kangi nualeka kankii nuenda iyakue . nulompa katatu nuuga inkani zizozizo.45Pembele unzua nuenda kuamanigua akue nu kukiaila ,kyili mugonile du nu kushupia.Lai, itungo lyegela , nu mwana waki Adamu upilukua mumikono yaana milandu .46Lailii kulege. Lai,unuaso numpiluka wapipikaa.47Itungo kinalikili utambula, Yuda umui waioo kyumi na abilii nupika . Dyale kyulu nalipika palumui numwene lipunilile kwaakulu amakuhani nianampala aantu. Naiza ni mpanga ni ipini.48Kangii muntu naluwizipilie kukumupiluka unzua wapiile umwena ,nuuga , uyo nanikakumusuna ,uyoo mwene. mugwilii.49Tungo nino nuiza kwa nzua nukuuga , mpolaa, mwalimu, nu kukumusuna.50Nzua numuilaa musuamiane, tendaa nalukuletile. iyo uga naaza,nukumgololela imikono unzua,nukukumugula.51Laa,muntu mui nalii ipalumi nu nzua,nugolola umukono wakue, nupunia impanga yakue, numukua umwitumi wakikuhani namukulu, numutema kutui wakue.52Iyoo unzua numuila , shokia impanga ipo kinazusolile, kunsooko tulu nakutmila mpanga ikilimansiligua kwa mpanga.53Mgelile gua sikansumile kumwita utata wane, numwene wandagililye imajeshi kukyilikila kyumi na abiliiamalaika.54Ilagua kinambii mandikwa alimishuma kukaminkiligua, itii iyo ijipile kupunila.55Itungo lyaso nzua nuuila umwilundo, mbii mwizile nimpanga ni ipinii kungwilaa kina zii numulegelania. kila ntondo alinikalile mupolelyo nanimania , nasikanamunambaa.56Tulu iigaa matendekile kunsooko maandiko maaloti matimile. iyo amanigua akue namuleka nu kumanka.57Ioo naliamugwilile unzua namutwala kwaki kayaafa, kuhani mukulu, kuluandi iandikii ni anampala kinali ilundilile palumui.58Ilagua u petelo numutiata kunuma kwakulii nupuka kumpongolo nyaki kuhani namukulu .nuingila mukati nukalansa palumui nialindili walae nakikipunila.59Akulu amakuhani ni balaza tulu aliiduma ushuuda waulongo kwaki nzua amuulage.60Naipunilya amashuda ingii , ilagua sikanakuga kansooko tulu yensi. pembele amashuda abili napunila ntongela61nu kuuga, muntu uyu aluugile nsumile kukuliuna ipolelyo lyaki mukungile nukukulizenga kuntondo zitatu.62Ukuhani namukulu nuimika nu kumukolia , sikusumile kushokelia, iaa akukushudila yani uwee,63Ilagua unzua nukala duu. ukuhani mukulu numuila ,kina mukungile nukilaa,nukukukankanika ukuile , kina uwe wikilisito ,mwana waki mukungile.64Unzua nushokelia ,uwe mukola utambuile ikintu kyaso. ilagua nukukuila , kupuna ino nukuyendelela ukakumuona mwana waki Adamu ukalansile umukono wandilo nautite ngulu,kangi ukiiza mumalunde ma kugulu.65iyo ukuhani namukulu nutandula iijalo yakue nukuuga wakufulu , mbii kusiilie kankii ushudili wa yani, laa, mwakondii igya kinazukufulu66.Mbii mushiga yani,naashokelia nukuuga , ujipile nkia.67Iyo namutiila imati muusiu nukukumukua ingumii,nukukumukua imakopi kumikono yao.68Nukuuga, kulotelie,uwee kilisito. wani ukukuile.69Imatungo maso upetelo alukalile kunzii pampongolo,numwitumi wakue nuakisungu numwagana nuuga uwe nindue aza wipalumui nu nzua nukugalilaya.70Ilagua nukana ntongela yao tulu , nuuga sikanizii kyaso nutambuile.71kinanuenda kunzii yilango , mwitumii wingii nuakisungu alumuonie nukukiaila naliakoli paso,muntu uyuingii aliwi palumui nu nzua nuaku nazareti.72Nukanaa kanki nulapaa inee sinumuizi umuntu uyu.73Tungo kyipi pembele, ioo naliimikile piipi, naamwagana nuuuga nu petelo , kutaitai uwe umui wao, kunsooko ingii intambo yako ilagilile.74Iyo nuandia kuzuma nukulapa,inee sikanumuizi muntu uyu, papo iyo numumbi nukunkulaa.75Petelo nwijuka inkani nalimuilue nu nzua, kinakyili umumbi wakunkule ukinkana katatu.

Chapter 27
1Tungo lyadau kinalipika, akulu tulu amakuhani ni anampala aantu nalialile njama zidi yaki nzua akuge amuulage.2Namutunga, namutongela,nukukumupikia kwaki liwali upilato.3Itungo u Yuda , nalumupilukile , nuona kina unzua wahukumilagua, nuisokia nu kushokia ipande makumi matatu ma mpia kumukulu wa akuhani ni anampala,4nu kuuga ,natendaa mulandu kukumipiluka imigali namigila kautimuli . namushokelya yukuhusile yani isee, malae maso uwe mukola.5Nuuka nuiguma pansi ipande yaso yampia muwitekelo , nukulongola iyakue nu kukigoga umwene.6Mukulu nua kuhanii nuisola ipande yampia nu kuuga , sikaka halali kuyika impia iyii mukilindo, kunsooko ingii galama ya mugalii.7Nailikitilia palumui ni mpia nitumika kugulila umugunda wa muumba lya kuikila iagenda.8Kunsooko iyii umugunda waso lyatula likiyitwa, mugunda wamigali, mpaka nantende iyii.9Iyo ulukani uloo nalitambulue numuloti uu Yelemia nalitiimila,kuuga, naakenka ipande makumi matatu yampia, galama nalimpangue niantu akui Islaeli kunsooko yakue.10naaliamitumile kumgunda wa muumba, kina ushekulu naluningilie.11iInoo nzua nuimika ntongela ya aliwali numukolia , mbii uwe umutemi wa ayahudi nee, nzua numushokelia, uwee utambula yaso.12Kangi tungo nalimutakigue niakulu amakuhani nia anampala, sikalushokelie kyensi.13Iyoo upilato numuila , sikawigiliene utakigua tulu kumwako.14Uyo sikanushokelia angaa lukani ninalumui, iyo uliwali nuijula ukungualii.15ipaa isikunkulu alikula desitulii nya liwali kukumutungula mutungwa umui namusagulue nilundo.16Itungo liaso alitite mutungwa mukakilu lina lyakue Balaba.17Iyo itungo kinaliilundile palumui ,Pilato nuakolia wani namumsiilie kumutungulile kunsooko yani, Balaba anga yesu nuyitwa kilisito,18Kunsooko alulingila kina akondaa kukumuguila kunsooko yakuo,19Itungo kinalii ukikala pityengu lyakue lya uukumilua, musungu wakue numutumila lukanii nu kuuga ulekitenda kintu kyensi kumuntu nuaso namugila kautimuli, numuagigue nkankana ninantende kunsooko yakue.20Iyo akulu amakuhani nianampala naaeshia akutaniki amlompe u Balaba, uyesu waullague.21Liwali nuakolia nwii kwiantu ianabili mumusiilie inee numulekele kumwanii naauga Balaba.22pilato nuailaa numutendele yani uyesu nuyitwa kilisito. tulu nanushokelia nuagigue.23Mwene nuuga nikii, utyulia kii nutendile. iyo naikomelya kukitunta ,muagie .24Iyo itungo pilato nuona sikushuma kutendaa lyensi, ipaa mwinomo nawandia, nusola mazii nukalala imikono yakue ntongela yalyundo, nkuuga,inee numugila kautimuli kyanya ya migali yamntu uyu namugila kautyulia.malai igaa ninyee.25Iantu tulu naugaa , imigali yakue itule kyanya yiitu ni anaa ituu.26Iyo numutungulila Balaba kumwao , ilaa numukua inkomee uu yesu nu kukuipela ienee kukumutuala kumwagia.27Iyoo iagalimanga aa liwali naamusola uyesu mpakaku Plaitolioni lundo kyulu lya agalimanga tulu namuilinga.28Namujula intiila zakue nukukumujalia inkanzo nankasuku .29Kangi namuzipilia inkompila nya miigia naikaa kukyanya itue lyakue , namuikila umwanzi mumukono wakue wakundiilo. natungama ntongela yakue nukumusigila,naiyuga ,mpola ,mutemi wa ayahudi.30Namutiila imatii, naasola umwanzi nukukumukua mutue.31Imatungo kina akumusigila , naamujula inkanzo namujala intila zakue , nukukumutongela kuyenda kukumwagia.32Kinaapuna kunzi, naamuona muntua kupuna kuklene lina lyakue simioni, unuaso namukunkanika kuyenda nindio waalilye kukuukenka umusalaba wakue,33Kinaapika luandi nalukuitagua Goligota, indogolelyo yakue luandi lwa ng'anga itue.34Namupela isikii nansangigue nintundu wakopee, iyogua kinanumitoma, sikanusuma kukumikopa.35Imatungo kinaatula amuagagia, nagaana ijalo yakue kwakukua ikula.36Naikalansa nu kukumulaa.37Mukyanya itue lyakue naikaa uutakya wakue naushomeka ,uyu ingii Yesu.mutemi wa Ayahudi.38Alegelanya abili naliagigue palumui numwene, umui luandi lua kundilo yakue umua kunkigi.39Ioo naliikila namumelaa ,naishungusha imatue mao.40nukuuga uwe nalutakile kukilyonona itekelo nukukulizenga muntondo zitatu, igunee uwee, kina wimwana waki mukungile, tima pansi upune mumusalaba.41Kuhali iyo iyo akulu amakuhani aliakumusimanga, palumui niandikii nii anampala nu kuuga.42Alugunile ingii , umwene sikusumile kukuguna mwenee,. umwene ingii mutemi wa Ayahudi ,Nwatime pansi kupuna kumusalaba, paso kukakumusuila.43Alumutuminile mukungile. Lekaa mukungile wamugune gua kina utakile, kunsooko aluugile , inee nimwana waki mukungile.44Nindio alegelania naliagigue palumui numwene naitmbula inkani zakumumelelya.45Ino kupuna matungo mutandatu alikiiti insii tulu mpakaa46Imatungo mikyenda, Yesu nulilaa kululi lukulu, Eloi,Eloi lama thabakitani, indogolelyo mukungile wane, mukungile wane, nikii wandekaa.47Imatungo maso akyii aoo naliimikile ipaso aliigilie , naauga ukumwita Elia.48Papo kamui umui waoo numanka kushola isifongo nukukumijulia kikopua na kikalii, nuika mukyanya ikota nukukumupela waligie kukopa.49Iaso naliasagilile naugaa, muleki mwene ung'ene, leki kulae kina uu Elia ukiiza kukumuguna.50Iyo u Yesu nulilaa kululi nalukulu numilegia inkolo yakue.51Laa, ipazia lya pawitekelo, nalitanduka nandi ziblii kupunila kukyanya mpakaa pansii. ni i nsii nikikima ni nkonko nazitanduka ipande.52Ibiila naiduguka nimiili nya anawelu ingii naliagonile indolo naiukaa.53Napuna muibiila pembele yawiuko wakue.54Iyo uyo u akida nindio naliakumulaa u Yesu naliona kikimoo ni mantu nalimipunila , naijulua nuoa zigi nukuuga, kulukulu uyu alimwana waki mukungile.55Asungu ingii naliatulile amutiatile u Yesu kupuna ku Galilaya kukumutunza aliakolia paso ilailia kupuna kina kulii.56Katia aso alii Maliamu Magdalena, Maliamu ninaa wakue u Yakobo nu Josepu, nu ninaa wa anaa aki Zebedayo.57Kinaipika mpindii , nuizaa muntu mugoli kupuna ku Almatayo, alimwitue Yusupu, nunwaso kangi alimumanigua waki Yesu.58Numwagana u Pilato nukukumulompa umwili waki Yesu .iyo u Pilato nualagilia wapegue.59Yusupu nuusola umwili nuutunga nintilaa zaulua nawelu.60nuugonia pakibiila nakipia ikyakue nalulisesile munkonko. kangi nukiilingilia igue kyulu nalikumba umulango wakibiila nulongola iyakue .61Maliamu Magdalena nuMaliamu umua aliakoli paso , ikalansile kuyukiila kukibiila.62Lutondo nalilutiatile alilutondo pembele yamazipilio, akulu amakuhani ni Mafalisayo aliingilile palumui kwaki Pilato.63Namuila, shekulu, kujukile kina itungo uyo mulongo kinalii mupanga ,aluugile pembele ntondo zitatu ukiiuka kanki.64Kululo, lagilia kina ikibiila kilindue izaa mpakaa intondo zitatu. hamui, amanigua akue asumile kuiza kukumwia nukuuga kwiantu Wiuka kupuna kwaakii. Nuulongo wampeleleko ukitula ubii kuleka uoo wakuandia.65Pilato nuaila, solii ialindili.longolii mutendee uusalama kina mukishuuma.66Iyo naenda natenda ikbiila kutula salama, igue nalikua muntozo nu kuyika alindili.

Chapter 28
1Pembele impindi lutondo sabato, impsu kinalishalila kuyukiila lutondo lua kuandia lwijuma , Maliamu Magdalena, nu nduyo Maliamu umua aliizile kukukilaa ikibiila.2Laaali alilikoli kikimo kyulu, kunsooko malaika aki shekulu aliutimile nukukuliingilia igue ilo, kangi nulikalia,3Kyelu lyakue alilyili zii umeme, niijalo yakue aliyelupee kina selujii,4Ioo alindili naijulua ni wowa nukutula kina akii.5Malaika uyo nuakunukulilya asungu ioo, nuuuga mulekiopoka kundogolelio niizi kina mukumuduma u Yesu ,nalimuagigue .6Ukutilii ipaa, wiukaa kina alumuilile. Nzuii mulae paluandi ushekulu kinalugonile.7Lendii kaii mwaile amanigua akue, Wiukaa kupuna kuakii, laa watongela ku Galilaya. ukwaso kuko mukakumuona.Laa inee namuilaa.8Asungu ioo nale paso pakibiila wanguu natite woa nu ulumbi ukulu , namanka kukiaila amanigua akue.9Laa u yesu nutagana nindio nu kuuga ,mpola .asungu ioo naizaa nukuyamba imigulu yakue , nukukumukulia .10Kangi u Yesu nuaila lekiopokii , longolii mwaile antua anee atongele ku Galilaya. ukuaso ikimona.11Imatungo asungu ioo kinaalialonguile , laa akyii alindili naenda kumujini nukukuaila akulu amakuhani nimanu tulu nalimapunile.12Nindio amakuhani kinaliataganile nianampala nukukitambuila lukani luaso palumui nindio, napunia ngele nkulu nya mpia kwiagalimanga13nu kukiaila , ailii niia kina amanigua aki Yesu aliizile utiku nawia umwili waki Yesu imatungo ishee kinalikwagona.14Kina impola izii zikakumupikila uliwali, ishee kukakumusisikilya nukukumulegelia inyee inkankani tulu.15Kululo agalimanga ioo nazishola impa izoo nukuzitenda kina nalialingigue .impola izii nazishapatila zigi ku Ayahudi nayatulile iyoo mpaka nantende.16Ilagua ioo iamitume kyumi na umui naenda ku Galilaya, pamulima naliwalingilie Nindio kinamuona namukulya .17Iakyi aoo naonaa nkankani.18Yesu nuiza kumwao nuaila nuuga , numupegue uusumii tulu mnansii nu munaunkumbigulu .19Kululo muende mutende inansii tulu kutula amanigua, muabatishe kulina lyaki tata, numwana , nu muau mwelu.20Amanii kuyamba imantu tulu nanumulagilile , nalai, inee nkoli palumui nininye matungo mensi, kanga impeleleko nya unkumbigulu.